Mawu Dea Asixɔxɔ “Amen” Si Nègblɔna Ŋu\nGbetakpɔxɔ—Tata Si Míesrɔ̃na | March 2019\nGBE BUBU Acholi Adza Afrikaans Akha Albanian Altai Alur Amerika Tokunɔgbe Amharic Amis Angola Tokunɔgbe Arabic Armenian Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Boulou Britain Tokunɔgbe Bulgarian Cakchiquel Cambodian Catalan Cebuano Changana (Mozambique) Chavacano Chichewa Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombia Tokunɔgbe Costa Rica Tokunɔgbe Croatian Czech Damara Dangme Danish Dayak Ngaju Digor Douala Drehu Dutch Ecuador Tokunɔgbe Edo Efik Esan Estonian Eŋlisi Eʋegbe Fijian Finnish Fon Franse Ga Garifuna Georgian German Germany Tokunɔgbe Gitonga Greek Greenlandic Guadeloupean Creole Guarani Guatemala Tokunɔgbe Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (Ɣi) Hungarian Iban Ibanag Ibinda Icelandic Igbo Iloko Indonesian Isoko Italian Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korea Tokunɔgbe Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexico Tokunɔgbe Mingrelian Mixe Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaragua Tokunɔgbe Niuean Norwegian Nyaneka Nyungwe Nzema Okpe Oromo Ossetian Otetela Palauan Panama Tokunɔgbe Pangasinan Papiamento (Curaçao) Persian Pidgin (West Africa) Poland Tokunɔgbe Polish Ponapean Portuguese Portuguese (Portugal) Punjabi Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russia Tokunɔgbe Russian Rutoro Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Sunda Swahili Swahili (Congo) Swati Swedish Tagalog Tahitian Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuela Tokunɔgbe Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zapotec (Isthmus) Zulu\nYehowa Dea Asixɔxɔ “Amen” Si Nègblɔna Ŋu\nYEHOWA dea asixɔxɔ subɔsubɔ si míetsɔ nanae la ŋu. ‘Eɖoa to’ esubɔlawo ‘hesea’ woƒe nyawo, eye edea asixɔxɔ nu sia nu si mí esubɔlawo míewɔna tsɔ kafunɛ la ŋu, aleke kee wòɖale sue o. (Mal. 3:16) Le kpɔɖeŋu me, bu nya aɖe si míanya zã zi gbɔ zi geɖe la ŋu kpɔ. Nya lae nye “amen.” Ðe Yehowa dea asixɔxɔ nyagbɔgblɔ bɔbɔe ma gɔ̃ hã ŋua? Ɛ̃, edea asixɔxɔ eŋu! Na míadzro nu si nya ma fia kple ale si wozãe le Biblia me la me ale be míakpɔ nu si tae Yehowa dea asixɔxɔ eŋu.\n“DUKƆ BLIBO LA KATÃ NAGBLƆ BE: ‘AMEN!’”\nEŋlisigbe me nya “amen” gɔmee nye “nenɔ alea” alo “neva eme.” Woɖee tso Hebrigbe me nya si gɔmee nye “woanye nuteƒewɔla,” “woanye ame si dzi woate ŋu aka ɖo” la me. Ɣeaɖewoɣi la, wozãa nya sia le senyawo gbɔ kpɔkpɔ me. Ne ame aɖe ka atam tsɔ do ŋugbe la, egblɔa “amen” tsɔ ɖoa kpe edzi be nya siwo yegblɔ la nye nyateƒe eye yelɔ̃ ɖe nu sia nu si ado tso eme la dzi. (4 Mose 5:22) “Amen” gbɔgblɔ le amewo ŋkume alea da agba ɖe edzi be wòawɔ ŋugbe si wòdo la dzi.—Neh. 5:13.\nWozã nya “amen” le mɔ wɔdɔɖeamedzi nu le nuŋlɔɖi si dze le 5 Mose ta 27 lia la me. Esi Israel-viwo ɖo Ŋugbedodonyigbaa dzi la, ehiã be woaƒo ƒu ɖe “Ebal Toa” kple “Gerizim Toa” dome ahase Sea me nya siwo woaxlẽ na wo. Menye ɖeko wòle be woaɖo to ase Sea me nyawo ko evɔ o, ke ele hã be woaɖee afia be yewolɔ̃ ɖe Sea dzi. Esime woxlẽ nu siwo ado tso tomaɖomaɖo me na wo vɔ la, woɖo eŋu be “Amen!” tsɔ ɖee fia be yewolɔ̃ ɖe edzi. (5 Mose 27:15-26) Bu ale si gbegbe ame akpeakpewo, ŋutsuwo kple nyɔnuwo kpakple ɖeviwo siaa ƒe gbe anya de dzii esime wokɔ gbe dzi ɖo nyaa ŋu la ŋu kpɔ! (Yos. 8:30-35) Ðikeke mele eme o be, womeŋlɔ nya siwo wogblɔ gbe ma gbe la be kpɔ gbeɖe o. Eye Israel-vi mawo wɔ woƒe nya dzi, elabe nuŋlɔɖia gblɔ be: “Israel yi edzi subɔ Yehowa le Yosua ƒe agbemeŋkekewo katã kple ame tsitsi siwo ganɔ agbe le Yosua ƒe ku megbe, siwo nya dɔ siwo katã Yehowa wɔ na Israel la ƒe agbenɔɣi katã.”—Yos. 24:31.\nYesu hã zã “amen” tsɔ ɖo kpe nya siwo wògblɔ ƒe nyateƒenyenye dzi, gake ewɔe le mɔ tɔxɛ aɖe nu. Yesu ya megblɔ “amen” le nya aɖe si ame aɖe gblɔ la megbe o, ke boŋ, egblɔ “amen” (si gɔme woɖe le Eʋegbe me be “vavã”) tsɔ dze nyateƒenya vevi aɖewo gɔme. Ɣeaɖewoɣi la, ezãa nya sia zi eve ɖe wo nɔewo yome be “amen, amen.” (Mat. 5:18; Yoh. 1:51) Ewɔ esia tsɔ ka ɖe edzi na eƒe nyaselawo be yeƒe nyawo nye nyateƒenya vavãwo. Yesu te ŋu ƒo nu kple kakaɖedzi alea, elabe eyae Mawu na ŋusẽe be wòana Yeƒe ŋugbedodowo katã nava eme.—2 Kor. 1:20; Nyaɖ. 3:14.\n‘DUKƆ LA GBLƆ BE, AMEN! EYE WOKAFU YEHOWA’\nIsrael dukɔa zã nya “amen” le Yehowa kafukafu wɔnawo kple gbedodoɖawo hã me. (Neh. 8:6; Ps. 41:13) Ne wodo gbe ɖa vɔ la, nyaselawo gblɔa “amen” tsɔ ɖenɛ fiana be yewolɔ̃ ɖe gbedodoɖaa me nyawo dzi. Esia wɔnɛ be ame siwo katã le eteƒe la kpɔa gome le gbedodoɖaa me eye wokpɔa dzidzɔ le Yehowa subɔsubɔwɔna sia me. Esia tututue dzɔ esime Fia David tsɔ Yehowa ƒe Nubablaɖakaa va Yerusalem. Le aseyetsotso si yi edzi me la, David dzi ha ʋãme aɖe si me nyawo nye gbedodoɖa si ƒe nuŋlɔɖi dze le 1 Kronika 16:8-36. Eƒe nyawo wɔ dɔ ɖe dukɔa dzi ale gbegbe be “dukɔ blibo la gblɔ be, ‘Amen!’ eye wokafu Yehowa.” Ɛ̃, wokpɔ dzidzɔ gbe ma gbe le esi wosubɔ Yehowa ɖekae ta.\nKristotɔ siwo nɔ anyi le ƒe alafa gbãtɔ me hã zã nya “amen” le Yehowa kafukafu me. Biblia ŋlɔlawo zãe zi geɖe le agbalẽ siwo woŋlɔ me. (Rom. 1:25; 16:27; 1 Pet. 4:11) Nyaɖeɖefia ƒe agbalẽa gɔ̃ hã ɖɔ gbɔgbɔmenuwɔwɔ siwo le dziƒo la be wole Yehowa kafum hele gbɔgblɔm be: “Amen! Mikafu Yah!” (Nyaɖ. 19:1, 4) Enye nu si bɔ be Kristotɔ gbãtɔwo gblɔa “amen” le gbedodoɖa ƒe nuwuwu le woƒe kpekpewo me. (1 Kor. 14:16) Ke hã, “amen” menye nya si woanɔ gbɔgblɔm ko eŋumabumabui o.\nNU SI TA “AMEN” SI NÈGBLƆNA LE VEVIE\nEsi míedzro ale si Yehowa subɔlawo zã nya “amen” me vɔ la, míeva nya nu si ta wòsɔ be woagblɔ “amen” atsɔ aƒo gbedodoɖa tae. Ne míawo ŋutɔwo míedo gbe ɖa vɔ eye míegblɔ “amen” la, míeɖenɛ fiana be nya siwo míegblɔ la le vevie na mí. Eye ne wodo gbe ɖa le dutoƒo eye míaƒe dzi ʋã mí míegblɔ “amen” le susu me gɔ̃ hã la, míeɖenɛ fiana be míeda asi ɖe nya siwo wogblɔ le gbedodoɖaa me la dzi. Azɔ, bu susu bubu siwo tae míaƒe “amen” le vevie la ŋu kpɔ.\nEɖenɛ fiana be míele ŋudzɔ eye míele to dzi esime wole gbe dom ɖa. Gbedodoɖa nye Yehowa subɔsubɔ ƒe akpa aɖe. Eya ta, menye nya si míegblɔna le gbedodoɖa me koe le vevie o, ke ale si míewɔa nui me míele gbe dom ɖa hã le vevie. Esi míedina be míagblɔ “amen” tso dzi blibo me ta la, esia kpena ɖe mía ŋu míeléa mía ɖokui nyuie ne wole gbe dom ɖa eye míenaa míaƒe susu nɔa gbedodoɖaa ŋu.\nEnana míesubɔa Mawu le ɖekawɔwɔ me. Ne ame aɖe le hamea teƒe le gbe dom ɖa la, hame bliboa ƒe susu nɔa nu ɖeka ma ke ŋu. (Dɔw. 1:14; 12:5) Ne míaƒe dzi ʋã mí míetsɔ nusɔsɔe lɔ̃ ɖe gbedodoɖaa dzi ɖekae la, mía kple mía nɔviwo dome ɖekawɔwɔa me gasẽna ɖe edzi. Míeɖagblɔ “amen” le susu me loo alo míekɔ gbe dzi gblɔe o, ne mí katã míegblɔ “amen” ɖekae alea la, ate ŋu awɔe be míaƒe gbedodoɖaa naʋã Yehowa be wòawɔ nu si míebiae la dzi.\n“Amen” si míegblɔna hã hea kafukafu vanɛ na Yehowa\nMíekafua Yehowa. Yehowa dea dzesi nu sia nu si míewɔna le eyama subɔsubɔ me. (Luka 21:2, 3) Enya nu si ʋãa mí míesubɔnɛ kple nu si le míaƒe dzi me. Ne telefon dzie míetona sea kpekpea me nyawo gɔ̃ hã la, míate ŋu aka ɖe edzi be Yehowa dea dzesi “amen” si míegblɔna la hã. Ne míele nɔnɔme sia me gɔ̃ hã eye míegblɔ “amen” la, míewɔa ɖeka kple nɔvi siwo le kpekpea me la le Yehowa kafukafu me.\nÐewohĩ, awɔ na mí be asixɔxɔ mele “amen” si míegblɔna ŋu o, gake Yehowa ya dea asixɔxɔ eŋu. Biblia ŋuti numekugbalẽ aɖe gblɔ be “to nya ɖeka sia gbɔgblɔ dzi la,” Mawu subɔlawo ate ŋu aɖe “kakaɖedzi kple ŋudzedzekpɔkpɔ si le woƒe dzi me, kpakple mɔkpɔkpɔ wɔnuku si le wo si” la afia. Neva eme be “amen” ɖe sia ɖe si míagblɔ la nadze Yehowa ŋu.—Ps. 19:14.\nÐE WÒLE BE NÀGBLƆ “AMEN” ƔESIAƔIA?\n“Amen” nye nya vevi aɖe. Ke hã, nu kae nàwɔ ne edzɔ be ame si le gbe dom ɖa la wɔ vodada le nya aɖewo yɔyɔ me? Ðe wòle be nàgbe “amen” gbɔgblɔa? Mehiã kokoko be nàgbe egbɔgblɔ o. Nu si tae nye be, Yehowa nya be mí katã míedaa vo le nuƒoƒo me, eye eŋea aɖaba ƒua vodada mawo dzi. Eya ta, le esi míatsɔ susu aɖo nyagbeawo ŋu tsitotsito teƒe la, ele be míalé to ɖe susu vevi siwo le gbedodoɖaa me ŋu boŋ, eye ɖewohĩ esia ana míase le mía ɖokui me be míate ŋu agblɔ “amen” le gbedodoɖaa ƒe nuwuwu.\nGake ne dzimaxɔsetɔ aɖe do gbe ɖa la, míegblɔa “amen” le susu me gɔ̃ hã o. Ke ne edzɔ be míele eteƒe esime wòle gbea dom ɖa ya ɖe? Le kpɔɖeŋu me, ɖewohĩ míede hadomewɔna aɖe eye wobia tso ame aɖe si be wòado gbe ɖa. Alo ɖewohĩ míele ƒome aɖe si me tɔ aɖewo menye Yehowa Ðasefowo o me, eye ƒomea ƒe ta si menye haxɔsetɔ o la tso nya me be yeaxɔ ŋgɔ na ƒomea le gbedodoɖa me. Nu kae wòle be míawɔ?\nNe míekpɔ mía ɖokui le nɔnɔme sia tɔgbi me la, míate ŋu azi ɖoɖoe ahawɔ nu bubutɔe. Míakpɔ gome le gbedodoɖaa me to “amen” gbɔgblɔ dzi o; eye míalé ame bubuwo ƒe asi ne wole gbea dom ɖa hã o, elabe nu siawo wɔwɔ aɖee afia be míewɔ ɖeka kpli wo le gbedodoɖaa me. Ðewohĩ, míate ŋu atiae be míawo ŋutɔwo míado gbe ɖa le susu me, gake ele be míakpɔ nyuie be míagagblɔ “amen” wòaɖi o, ale be míagana amewo nasusui be míele gome kpɔm le gbedodoɖaa me kpli yewo o. Ne ameawo tso ɖe tsitrenu la, míate ŋu atiae nenye be míatso loo alo míakpɔtɔ anɔ anyinɔƒe. Tsitrenunɔnɔ alo tabɔbɔ menye subɔsubɔnuwɔna le eɖokuisi o. Ekpo ɖe Kristotɔ ɖe sia ɖe gbɔ be wòatso nya me le nu si sɔ be wòawɔ le nɔnɔme sia tɔgbi me la ŋu, eye mele be ame aɖeke nahe nya ɖe eŋu o.\nNɔnɔme siwo me míedzro fifia la gana míekpɔ nu si tae míaƒe “amen” la le vevie na Yehowa.\nNu Kae Xe Mɔ Na Nye Nyɔnyrɔxɔxɔ?\nÐo To Yehowa Ƒe Gbe\nSe Veve Ðe Ame Nu\nSe Veve Ðe Amewo Nu Le Gbeƒãɖeɖedɔa Me\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA March 2019\nAudio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA March 2019\nGBETAKPƆXƆ—TATA SI MÍESRƆ̃NA March 2019


Bible Verses On The Topic: Dreams -> Mysteries\nEye Samuel gblɔ na Saul bena: Nukaŋuti neɖe fu nam, eye nèna wokplɔm vɛ? Saul ɖo ŋu bena: Meɖo xaxa me ŋutɔ: Filistitɔwo le aʋa wɔm kplim, ke Mawu trɔ ʋu le yonyeme, eye megale nya ŋu ɖom nam azɔ to nyagblɔɖilawo dzi loo alo to drɔ̃e me o; eyata mena woyɔ wò vɛ, ne nagblɔ nusi mawɔ la nam!\n„Eye ava me le ŋkeke mlɔeawo me, Mawue gblɔe, bena matrɔ nye Gbɔgbɔ la akɔ ɖe ŋutilã katã dzi, eye miaƒe ŋutsuviwo kple miaƒe nyɔnuviwo agblɔ nya ɖi, eye miaƒe ɖekakpuiwo akpɔ ŋutegawo, eye miaƒe amegã ɖeɖiwo aku drɔ̃ewo.\nEye Mawu na nunya kple gɔmesese ŋutsuvi ene siawo le nuŋɔŋlɔ vovovowo kple nunya gome; ke Daniel ya nya ŋutegawo katã kple drɔ̃ewo gɔme.\nNyagblɔla Salomo 5:7\nNe èle ame dahewo teteɖeanyi kple nya dzɔdzɔe tsitsri kpakple dzɔdzɔanyenyetsitsri kpɔm le anyigba dzi la, nya la megawɔ nuku na wò o; elabena ame kɔkɔ le ame kɔkɔ ŋuti dzɔm, ke kɔkɔtɔ le wo katã nu.\n1 Mose 20:3\nKe le zã me la Mawu va Abimelex gbɔ le ɖrɔ̃eƒe gblɔ nɛ bena: Kpɔ ɖa, àku kokoko le nyɔnu, si nèxɔ la ta, elabena ame srɔ̃e.\n1 Mose 40:8\nWoɖo eŋu nɛ bena: Míeku drɔ̃e, gake amesi aɖe egɔme, meli o. Tete Yosef gblɔ na wo bena: Alo drɔ̃e gɔmeɖeɖe la menye Mawu fɔe oa? Gake milii nam ko!\n1 Mose 42:9\nTete Yosef ɖo ŋku drɔ̃e, si wòku le wo ŋu la dzi, eye wògblɔ na wo bena: Ŋkutsalawo míenye! Ɖe mieva, be miadi mɔnu le anyigba la ŋu.\nKpɔ ɖa, ale Yehowa gblɔ esi: Mado ɖe amesiwo tsɔ alakpa drɔ̃ewo gblɔa nya ɖi, eye wolia wo la dzi, amesiwo tsɔa woƒe alakpadadawo kple adegbeƒoƒowo kplɔa nye dukɔ tranae, evɔ wònye nyemedɔ wo o, eye nyemeɖo wo ɖa o hafi; womenye viɖea ɖeke na nye dukɔ o, Yehowa ye gblɔe.\nKe esi wodzo yi la, kpɔ ɖa, Aƒetɔ ƒe dɔla ɖe eɖokui fia Yosef le drɔ̃eƒe gblɔ bena: „Fɔ, natsɔ ɖevi la kple dadaa, eye nasi ayi Egipte, eye nanɔ afima, vaseɖe esime magblɔe na wò: elabena Herodes le ɖevi la dim be, yeawu.\nKe esi Herodes ku la, kpɔ ɖa, Aƒetɔ ƒe dɔla ɖe eɖokui fia Yosef le drɔ̃eƒe le Egipte\nEye wògblɔ bena: Mise gbenye! Ne amea ɖe nye Yehowa ƒe nyagblɔɖila le mia dome la, ekema meɖea ɖokuinye fianɛ le ŋutega me, eye meƒoa nu kplii le drɔ̃e me.\nElabena aklama kpakpɛwo gblɔa nya maɖinyawo, eye hokɔnɔwo kpɔa alakpaŋutegawo, wolĩa drɔ̃e, siwo mele ɖeke me o, eye woƒe akɔfaname la toflokoe; eyata woanɔ tsa glãla tsam abe alẽwo ene, eye fu awɔ wo, elabena lãkplɔvla ɖeke meli o.\nLe nusiawo megbe la matrɔ nye gbɔgbɔ la akɔ ɖe ŋutilãwo katã dzi, eye miaƒe ŋutsuviwo kple miaƒe nyonuviwo agblɔ nya ɖi, miaƒe amegã ɖeɖiwo aku drɔ̃ewo, eye miaƒe ɖekakpuiwo akpɔ ŋutegawo.\n Eye dukɔwo ƒe amehawo katã, siwo ho aʋa ɖe Ariel ŋu, kple amesiwo katã tso ɖe eya kple eƒe mɔ̃ sesẽ la ŋu, eye woxaxae ɖo la, anɔ abe drɔ̃ekuku kple zã me ŋutega ene. Alesi dɔwuitɔ kua drɔ̃e be, yele nu ɖum, ke ne enyɔ la, dɔa nu melana ne o, eye alesi tsikɔwuitɔ kua drɔ̃e be, yele tsi nom, ke ne enyo la, nu tea eŋu, eye eƒe veme ƒuna la, nenemae dukɔ, siwo katã ho aʋa ɖe Zion-toa ŋu la ƒe amehawo anɔ.\n Le Babel-fia Belsazar ƒe ƒe gbãtɔ me la Daniel ku drɔ̃e, eye wòkpɔ ŋutega le eƒe aba dzi; eye wòŋlɔ drɔ̃e la ɖi hexlẽ nu vevitɔwo fia. Daniel xlẽe fia gblɔ bena: Mekpɔ le nye ŋutega me le zã me be, dziƒo ƒe ya eneawo lɔ atsiaƒu gã la ɖe nu. Lã gã ene do tso atsiaƒu la me, eye woto vovo tso wo nɔewo gbɔ.\n5 Mose 13:1-3\n Milé nusiwo katã ŋuti mede se na mi le la me ɖe asi, eye miwo wo dzi; migatsɔ ɖeke kpee o, eye migaɖe ɖeke le edzi o. Ne nyagblɔɖila alo drɔ̃ekulaa ɖe ɖo mia dome, eye wòbe, yeawɔ dzesi alo nukunua ɖe na mi, eye dzesi alo nukunu, si wògblɔ la, va me, emegbe wògblɔ be, mina miadze mawu bubu, siwo mienyã o yome, eye miasubɔ wo la,\n1 Mose 41:25-27\n Tete Yosef gblɔ na Farao bena: Farao ƒe drɔ̃eawo gɔme le ɖeka. Nusi wɔ ge Mawu gbɔna la, eyae wòɖe fia Farao. Nyinɔ dami adreawo nye ƒe adre, eye liŋɔ ʋaʋã adreawo hã nye ƒe adre, drɔ̃eawo kple eve gɔme le ɖeka. Nyinɔ kudɔe adre, siwo vlo, eye wodo ɖe wo yome la, wonye ƒe adre, eye liŋɔ adre, siwo pepi lé wotsi to nu la, wonye ɖɔŋɔliƒe adre.\n Ke esi wòle nu siawo ŋuti bum la, kpɔ ɖa, Aƒetɔ ƒe dɔla ɖe eɖokui fiae le drɔ̃eƒe gblɔ nɛ bena: Yosef, Dawid vi, megavɔ̃ srɔ̃wò Maria kpɔkplɔ va gbɔwò o, elabena fu, si ke wòfɔ la, Gbɔgbɔ kɔkɔe la mee wòtso. Adzi ŋutsuvi, eye nayɔ eƒe ŋkɔ be Yesu; elabena eyae laɖe eƒe dukɔ la tso woƒe nuvɔ̃wo me. Ke esia katã va me, bene woawu nya, si Aƒetɔ la gblɔ ɖi to nyagblɔɖila dzi la nu bena: „Kpo da, ɖetugbi, si menya ŋutsu o la, le fu fɔ ge, eye wòadzi ŋutsuvi, eye woayɔ eƒe ŋkɔ be Imanuel, si gome ènye: Mawu li kpli mi.“\n1 Mose 41:8-12\n Le ŋdi la Farao mekpɔ gbɔdzɔea ɖeke o, eye wòdo woyi ɖayɔ Egipte-fakalawo kple nunyalawo va ƒo ƒu, eye Farao li drɔ̃eawo na wo; ke wo dometɔa ɖeke mete ŋu ɖe egɔme na Farao o. Tete ahakulawo ƒe amegã ƒo nu kple Farao gblɔ bena: Egbe la meɖo ŋku nye vodada dzi. Esi Farao bi dzi ɖe eƒe dɔlawo ŋuti, eye wòna wòlé mía kple aboloƒolawo ƒe amegã de gaxɔ me le fia ŋuti mewo ƒe amegã ƒe me la, mía kple eve míeku drɔ̃e le zã ɖeka me mia ta míatɔe, eye drɔ̃eawo gɔme hã le vovovo. Eye Hebri-ɖekakpuia ɖe, si enye fia ŋuti mewo ƒe amegã ƒe kluvi la, nɔ mía gbɔ le afima. Mieli míaƒe drɔ̃eawo nɛ, eye wòɖe wo gɔme na mi mia to mía tɔe pɛpɛpɛ.\n Elabena Mawu ƒoa nu le mɔ si kple mɔ keme dzi, ke womedzea sii o. Le drɔ̃ekuku kple zã me ŋu-tega me, ne amewo yi alɔ̃ me, eye wole alɔ̃ dɔm le aba dzi la, eʋua to na amegbetɔwo, eye wòɖoa kpe woƒe tohehe dzi, ne woate amegbetɔ da le eƒe nuwɔwɔ ŋu, eye wòaɖe dàdaa le ŋutsu la me, ne wòaxɔ eƒe luʋɔ tso yɔdo si me, eye eƒe agbe magatsi aŋutrɔ nu o.


2 Mose 7 | Biblia Le Internet Dzi | Xexe Yeye Gɔmeɖeɖe\n2 Mose 7:1-25\nYehowa do ŋusẽ Mose (1-7)\nAron ƒe atikplɔ trɔ zu da gã aɖe (8-13)\nFuwɔame 1: wotrɔ tsi wòzu ʋu (14-25)\n7 Eye Yehowa gblɔ na Mose be: “Kpɔ ɖa, mewɔ wò abe Mawu ene* na Farao, eye nɔviwò Aron azu wò nyagblɔɖila.+ 2 Gblɔ nya siwo katã magblɔ na wò la na nɔviwò Aron ne wòagblɔe na Farao, eye aɖe asi le Israel-viwo ŋu woadzo le eƒe anyigba dzi. 3 Maɖe mɔ Farao ƒe dzi me nasẽ,+ eye mawɔ dzesi kple nukunu geɖewo le Egipte-nyigba dzi.+ 4 Ke Farao maɖo to mi o; eye mado nye asi ɖe Egipte dzi, madrɔ̃ ʋɔnu sesẽe ahakplɔ nye amehawo,* nye dukɔ Israel, adzoe le Egipte-nyigba dzi.+ 5 Eye ne medo nye asi ɖe Egipte gbɔ la, ekema Egiptetɔwo adze sii be, nyee nye Yehowa,+ eye makplɔ Israel-viwo adzoe le wo dome.” 6 Eye Mose kple Aron wɔ abe ale si Yehowa de se na wo ene; nenema pɛpɛpɛ wowɔ. 7 Mose xɔ ƒe blaenyi, eye Aron xɔ ƒe blaenyi vɔ etɔ̃, esime woƒo nu kple Farao.+ 8 Eye Yehowa gblɔ na Mose kple Aron be: 9 “Ne Farao gblɔ na mi be, ‘Miwɔ nukunu aɖe’ la, ekema nàgblɔ na Aron be: ‘Tsɔ wò atikplɔ la ƒu gbe ɖe anyigba le Farao ŋkume.’ Atrɔ azu da gã aɖe.”+ 10 Eya ta Mose kple Aron yi Farao gbɔ, eye wowɔ pɛpɛpɛ abe ale si Yehowa de se ene. Aron tsɔ eƒe atikplɔ ƒu gbe ɖe anyigba le Farao kple eƒe subɔviwo ŋkume, eye wòtrɔ zu da gã aɖe. 11 Gake Farao yɔ eƒe nunyalawo kple dzotɔwo vɛ, eye Egipte ƒe akunyawɔlawo+ hã wɔ nenema ke to woƒe akunyawɔwɔ me.+ 12 Wo dometɔ ɖe sia ɖe tsɔ eƒe atikplɔ ƒu gbe ɖe anyigba, eye wotrɔ zu da gãwo; ke Aron ƒe atikplɔ la mi woƒe atikplɔawo. 13 Gake Farao gasẽ dzi me kokoko,+ eye meɖo to wo o, abe ale si tututu Yehowa gblɔe ene. 14 Eye Yehowa gblɔ na Mose be: “Farao sẽ dzi me.+ Egbe be yemaɖe asi le dukɔ la ŋu woadzo o. 15 Yi Farao gbɔ ŋdi kanya; kpɔ ɖa, ayi tɔsisi la nu! Tɔ ɖe Nil-tɔsisi la to be nàdo goe, eye nàtsɔ atikplɔ, si trɔ zu da va yi la, ɖe asi.+ 16 Eye nàgblɔ nɛ be, ‘Yehowa, Hebritɔwo ƒe Mawu lae, dɔm ɖe gbɔwò+ be: “Ðe asi le nye amewo ŋu woayi aɖasubɔm le gbedzi,” gake ègbe toɖoɖo va se ɖe fifi. 17 Ale Yehowa gblɔe nye esi: “Esia mee nàdze sii le be nyee nye Yehowa.+ Kpɔ ɖa, matsɔ nye atikplɔ aƒo Nil-tɔsisia me tsia dzi, eye wòatrɔ azu ʋu. 18 Tɔmelã siwo le Nil-tɔsisia me la aku, Nil-tɔsisia aʋẽ kũu, eye Egiptetɔwo mate ŋu ano Nil-tɔsisia me tsi o.”’” 19 Eye Yehowa gblɔ na Mose be: “Gblɔ na Aron be: ‘Tsɔ wò atikplɔ la, eye nàdo asi ɖe Egipte tsiwo,+ tɔsisiwo, tɔʋuwo,* tsiteƒewo+ kple woƒe tsi siwo woku da ɖi la katã dzi, ne woatrɔ azu ʋu.’ Ʋu anɔ Egipte-nyigba blibo la katã dzi, anɔ atigoewo kple kpezɔwo gɔ̃ hã me.” 20 Enumake Mose kple Aron wɔ abe ale si tututu Yehowa de see ene. Aron do atikplɔ la ɖe dzi ƒo Nil-tɔsisi la me tsi la dzi le Farao kple eƒe subɔviwo ŋkume, eye tɔsisi la me tsiwo katã trɔ zu ʋu.+ 21 Ale tɔmelã siwo le tɔsisia me la ku,+ eye tɔsisi la de asi ʋeʋẽ me kũu, ale be Egiptetɔwo megate ŋu no Nil-tɔsisia me tsi o,+ eye ʋu xɔ afi sia afi le Egipte-nyigba blibo la dzi. 22 Ke Egipte ƒe akunyawɔlawo tsɔ woƒe ayemeɖaŋuwo wɔ nenema ke;+ ale be Farao gasẽ dzi me kokoko, eye meɖo to wo o, abe ale si tututu Yehowa gblɔe ene.+ 23 Ale Farao trɔ yi eƒe aƒe me, eye nu sia hã mede dzi gbɔ nɛ o. 24 Eya ta Egiptetɔwo katã ɖe do ɖe Nil-tɔsisia ŋu godoo be woakpɔ tsi ano, elabena womate ŋu ano Nil-tɔsisi la me tsi o. 25 Eye esi Yehowa ƒo Nil-tɔsisi la, exɔ ŋkeke adre sɔŋ.\n^ Egɔmeɖeɖe tẽe, “metsɔ wò wɔ Mawui.”\n^ Egɔmeɖeɖe tẽe, “nye aʋakɔwo.”\n^ Efia, Nil tɔʋuwo.


“Susu Ðoɖo Gbɔgbɔ La Ŋu Hea Agbe Kple Ŋutifafa Vanɛ” | Nusɔsrɔ̃\n“Ame siwo nɔa agbe ɖe gbɔgbɔ la nu la tsɔa woƒe susuwo ɖoa gbɔgbɔ la ƒe nuwo ŋu.”—ROM. 8:5.\nMɔkpɔkpɔ ka kee ɖale mía si o, nu ka tae Romatɔwo ta 8 lia me dzodzro ate ŋu aɖe vi na mí?\nAleke wòate ŋu adzɔe be Kristotɔ nava ‘tsɔ eƒe susu aɖo ŋutilãa ƒe nuwo ŋu’?\nNu kae wòbia be míatsɔ míaƒe susu aɖo gbɔgbɔ la ƒe nuwo ŋu?\n1, 2. Nu ka tae Romatɔwo ta 8 lia me nyawo le vevie na Kristotɔ amesiaminawo?\nÐE NÈXLẼ Romatɔwo 8:15-17 le Yesu ƒe ku ƒe Ŋkuɖodzia ɖuɣi kpɔa? Anɔ eme nenema. Mawunyakpukpui vevi ma ɖe ale si Kristotɔwo wɔna nyana be wosi ami na yewo la me—gbɔgbɔ kɔkɔe la ɖia ɖase kpena ɖe woƒe gbɔgbɔ ŋu. Azɔ hã, Romatɔwo 8:1 ƒo nu tso “ame siwo wɔ ɖeka kple Kristo Yesu” la ŋu. Gake amesiaminawo ŋu koe Romatɔwo ta 8 lia me nyawo ku ɖoa? Alo ɖe wòku ɖe Kristotɔ siwo le mɔ kpɔm be yewoanɔ agbe le anyigba dzi la hã ŋua?\n2 Kristotɔ amesiaminawo koŋ ŋue ta ma me nyawo ku ɖo. Woxɔa “gbɔgbɔ la” abe ame siwo le “lalam . . . be woaxɔ [wo] abe viwo ene, be woaɖe [wo tso woƒe] ŋutilã me.” (Rom. 8:23) Ɛ̃, woava zu Mawu ƒe viwo le dziƒo. Mɔnukpɔkpɔ sia su wo si elabena woxɔ nyɔnyrɔ zu Kristotɔwo, eye Mawu wɔ tafea ŋu dɔ na wo, etsɔ woƒe nu vɔ̃wo ke wo, eye wòbu wo ame dzɔdzɔewoe ale be woazu yeƒe gbɔgbɔmeviwo.—Rom. 3:23-26; 4:25; 8:30.\n3. Nu ka tae míeƒo nya ta be ele be Romatɔwo ta 8 lia me nyawo nanɔ vevie na ame siwo si anyigbadzinɔnɔ ƒe mɔkpɔkpɔ le?\n3 Ke hã, Romatɔwo ta 8 lia ka ame siwo si anyigbadzinɔnɔ ƒe mɔkpɔkpɔ le la hã, elabena Mawu bua wo abe ame dzɔdzɔewo ene le gɔmesese aɖe nu. Míekpɔ esia dze sii le nya siwo Paulo ŋlɔ ɖe eƒe agbalẽa me la me. Eƒo nu tso Abraham ŋu le ta 4 lia me. Ŋutsu xɔsetɔ ma nɔ anyi do ŋgɔ na ɣeyiɣi si me Yehowa tsɔ Se la na Israel dukɔa, si nye ɣeyiɣi didi aɖe hafi Yesu va ku ɖe míaƒe nu vɔ̃wo ta. Ke hã, Yehowa he susu yi Abraham ƒe xɔse ɖedzesi la dzi eye wòbui abe ame dzɔdzɔe ene. (Xlẽ Romatɔwo 4:20-22.) Le mɔ ma ke nu la, Yehowa ate ŋu abu Kristotɔ wɔnuteƒe siwo li egbea siwo si agbenɔnɔ tegbee le anyigba dzi ƒe mɔkpɔkpɔa le hã abe ame dzɔdzɔewo ene. Esia ta aɖaŋuɖoɖo siwo le Romatɔwo ta 8 lia me na ame dzɔdzɔewo la ate ŋu aɖe vi na woawo hã.\n4. Ne míexlẽ nya siwo le Romatɔwo 8:21 la, nya kae wòle be míabia mía ɖokuiwo?\n4 Míekpɔe le Romatɔwo 8:21 be kakaɖedzi li be xexe yeyea ava godoo. Mawunyakpukpui sia gblɔ be “woaɖe nuwɔwɔ la ŋutɔ hã tso gbegblẽ ƒe kluvinyenye la me, eye wòakpɔ Mawu ƒe viwo ƒe ŋutikɔkɔe ƒe ablɔɖe la.” Biabia lae nye be ɖe míele afi ma nɔ gea, ɖe teƒeɖoɖo ma asu mía sia? Ðe kakaɖedzi le asiwò be èle afi ma nɔ gea? Aɖaŋuɖoɖo siwo akpe ɖe mía ŋu be teƒeɖoɖo ma nasu mía si la le Romatɔwo ta 8 lia me.\n“SUSU ÐOÐO ŊUTILÃ LA ŊU”\n5. Ŋkubiãnya ka ŋue Paulo ƒo nu tsoe le Romatɔwo 8:4-13?\n5 Xlẽ Romatɔwo 8:4-13. Romatɔwo ta 8 lia ƒo nu tso ame siwo nɔa agbe “ɖe ŋutilã nu la” ŋu hetsɔ wo sɔ kple ame siwo nɔ zɔzɔm “le gbɔgbɔ la nu.” Ame aɖewo ate ŋu asusu be, le afi sia la, ɖe Paulo tsɔ ame siwo mele nyateƒea me o la nɔ sɔsɔm kple ame siwo le nyateƒea me, alo ame siwo menye Kristotɔwo o kple Kristotɔwoe wòtsɔ le sɔsɔm kple wo nɔewo. Gake “Mawu ƒe lɔlɔ̃tɔ siwo katã le Roma, ame siwo woyɔ be woava zu ame kɔkɔewo” lae Paulo nɔ agbalẽa ŋlɔm na. (Rom. 1:7) Eya ta, Kristotɔ siwo nɔ zɔzɔm le ŋutilã nu la kple Kristotɔ siwo nɔ zɔzɔm le gbɔgbɔ la nue Paulo tsɔ nɔ sɔsɔm kple wo nɔewo. Aleke woto vovo na wo nɔewo?\n6, 7. (a) Mɔ siwo nu wozã nya “ŋutilã” le le Biblia me la dometɔ aɖewo ɖe? (b) Gɔmesese ka nue Paulo zã nya “ŋutilã” le le Romatɔwo 8:4-13?\n6 Gbã, bu ŋkɔnya “ŋutilã” ŋu kpɔ. Nu kae Paulo wɔnɛ? Biblia zã nya “ŋutilã” le mɔ vovovowo nu. Ɣeaɖewoɣi la, ekuna ɖe míaƒe ametia ŋutɔ ŋu. (Rom. 2:28; 1 Kor. 15:39, 50) Ate ŋu aku ɖe ƒometɔwo hã ŋu. Yesu nye “David ƒe dzidzimevi le ŋutilã nu,” eye Paulo gblɔ tso Yudatɔwo ŋu be wonye ‘yeƒe ƒometɔwo le ŋutilã nu.’—Rom. 1:3; 9:3.\n7 Ke hã, nu siwo Paulo ŋlɔ ɖe ta 7 lia me la kpe ɖe mía ŋu míese nu si wòwɔnɛ esi wòzã nya “ŋutilã” le Romatɔwo 8:4-13 la gɔme. Eƒe nyawo ɖee fia be kadodo le ‘agbenɔnɔ le ŋutilã nu’ kple “nu vɔ̃ ƒe dzodzro sesẽ” siwo ‘nɔ dɔ dzi le woƒe ŋutilãwo me’ la dome. (Rom. 7:5) Esia na míese nya si Paulo gblɔ be “ame siwo nɔa agbe ɖe ŋutilã nu la tsɔa woƒe susuwo ɖoa ŋutilã la ƒe nuwo ŋu” la gɔme. Le afi sia la, enɔ nu ƒom tso ame siwo ɖe mɔ woƒe nudzodzrowo kple amegbetɔ madeblibo ƒe didiwo kpɔ ŋusẽ ɖe wo dzi alo ame siwo tia nu mawo yome la ŋu. Ame siwo ɖia kɔ na woƒe ŋutilã ƒe nudzodzrowo, didiwo kple seselelãmewo, woɖanye esiwo ku ɖe gbɔdɔdɔ ŋu alo bubuwo o la koŋue wòwɔnɛ.\n8. Nu ka tae wòhiã be Paulo naxlɔ̃ nu Kristotɔ amesiaminawo tso ‘agbenɔnɔ le ŋutilã nu’ ŋu?\n8 Gake ɖewohĩ awɔ yaa na wò be Paulo xlɔ̃ nu Kristotɔ amesiaminawo tso afɔku si le ‘agbenɔnɔ le ŋutilã nu’ me ŋu. Eye ɖe agbenɔnɔ le ŋutilãa nu ate ŋu anye afɔku na Kristotɔ siwo li egbea, ame siwo Mawu xɔ abe exɔlɔ̃wo ene, siwo wòbuna abe ame dzɔdzɔewo ene la hã? Nublanuitɔe la, Kristotɔ ɖe sia ɖe ate ŋu ava nɔ agbe nɔm ɖe nu vɔ̃ ŋutilãa ƒe nudzodzrowo nu. Le kpɔɖeŋu me, Paulo ŋlɔ bena nɔvi siwo nɔ Roma la dometɔ aɖewo va zu kluviwo “na woawo ŋutɔwo ƒe dzodzrowo”; esiawo ate ŋu anye gbɔdɔdɔ ƒe dzodzrowo loo alo dzodzro sẽŋu siwo nɔ wo me ɖe nuɖuɖu, nunono, alo nu bubuwo ŋu. Wo dometɔ aɖewo “blea ame siwo mele vɔ̃ aɖeke susum o la.” (Rom. 16:17, 18; Flp. 3:18, 19; Yuda 4, 8, 12) Ðo ŋku edzi hã be nɔviŋutsu aɖe si nɔ Korinto la “xɔ fofoa srɔ̃” hena ɣeyiɣi aɖe. (1 Kor. 5:1) Esia na míese nu si tae Mawu to Paulo dzi xlɔ̃ nu Kristotɔwo tso “susu ɖoɖo ŋutilã la ŋu” ŋuti la gɔme.—Rom. 8:5, 6.\n9. Nu kae Paulo ƒe aɖaŋuɖoɖo si dze le Romatɔwo 8:6 la mefia o?\n9 Nuxlɔ̃ame ma gasɔ egbea hã. Ate ŋu adzɔ be Kristotɔ aɖe si subɔ Mawu ƒe geɖe la nava tsɔ eƒe susu aɖo ŋutilã ƒe nuwo ŋu. Esia meku ɖe Kristotɔ si bua nuɖuɖu, dɔwɔɖui, modzakaɖeɖe, alo eya kple srɔ̃a dome lɔlɔ̃nyawo ŋu ɣeaɖewoɣi la ŋu o. Emawo nye agbemenu siwo Mawu subɔla akpa gãtɔ wɔna. Yesu se vivi na nuɖuɖu, eye wòna nu ame bubuwo hã woɖu. Ekpɔe be ɖiɖiɖeme hiã. Eye Paulo ƒo nu tso akpa vevi si srɔ̃tɔwo dome lɔlɔ̃ wɔna le atsu kple asi dome ŋu.\nÐe nu siwo ŋu nèɖoa dze tsoe la ɖenɛ fiana be ètsɔ susu ɖo gbɔgbɔ la ŋu loo alo ŋutilã la ŋu? (Kpɔ memama 10, 11)\n10. Nu kae nya si nye be ‘woatsɔ susu aɖo nane ŋu’ si dze le Romatɔwo 8:5, 6 la fia?\n10 Ke nu kae Paulo wɔnɛ esi wòƒo nu tso “susu ɖoɖo ŋutilã la ŋu” ŋuti? Helagbe me nya si Paulo zã la fia be “ame natsɔ eƒe susu alo dzi aɖo nane ŋu, ame nawɔ eƒe nuŋububu ŋutete ŋu dɔ, eye didi vevi si le eme ɖe nua ŋu koŋ tae.” Ame siwo nɔa agbe ɖe ŋutilã nu la ɖea mɔ woƒe nu vɔ̃ ŋutilãa kpɔa ŋusẽ ɖe woƒe agbenɔnɔ bliboa dzi. Agbalẽnyala aɖe ɖe nya ma si Paulo zã le Romatɔwo 8:5 la me be: “Wotsɔa woƒe susu ɖoa ŋutilã ƒe nuwo ŋu—wotsɔ ɖe le nu mawo me vevie, woƒoa nu tso wo ŋu enuenu, wokpɔa gome le wo me eye wokafua nu mawo.”\n11. Nu siwo ŋu míate ŋu ava nɔ dzi tsim ɖo fũu akpa la dometɔ aɖewo ɖe?\n11 Esɔ be Kristotɔ siwo nɔ Roma la nadzro wo ɖokuiwo me akpɔ be nu kawo ŋue yewotsɔ yewoƒe susu ɖo vevie le agbe me hã. Ðe wòanye be “ŋutilã la ƒe nuwo” ŋue wova tsi dzi ɖo wua? Eye esɔ be míawo hã míadzro mía ɖokui me alea. Nu kae le vevie na mí wu, eye nu kawo ŋue míelɔ̃a nuƒoƒo tsoe? Nu kawo yome míenɔna gbe sia gbe? Ame aɖewo akpɔe be nu siwo ŋu yewotsia dzi ɖo ɣesiaɣie nye wain ƒomevi vovovo siwo yewoate kpɔ, ale si yewoaɖo atsyɔ̃ na yewo ƒeme, awu ƒe atsyãwo didi, dɔ si me yewoade gae akpɔ viɖe, ɖoɖowɔwɔ ɖe modzakaɖetsaɖiɖiwo ŋu, kple esiawo tɔgbi. Nu siawo megblẽ le wo ɖokui si o; woate ŋu anye agbemenuwɔna siwo sɔ. Le kpɔɖeŋu me, gbe ɖeka Yesu trɔ tsi wòzu wain, eye Paulo hã gblɔ na Timoteo be wòano “wain vi aɖe.” (1 Tim. 5:23; Yoh. 2:3-11) Gake ɖe Yesu kple Paulo siaa ‘ƒoa nu tso wain ŋu enuenu, nɔa enono dzi hekafunɛa’? Ðe wain dzroa wo veviea? Ðe ‘woƒoa nu le eŋu enuenua’? Ao. Ke míawo ya ɖe? Nu kae le vevie na mí wu le agbe me?\n12, 13. Nu ka tae nu si ŋu míetsɔa susu ɖonɛ la nye ŋkubiãnya?\n12 Ðokuimedzodzro le vevie. Nu ka tae? Paulo gblɔ be: “Susu ɖoɖo ŋutilã la ŋu hea ku vanɛ.” (Rom. 8:6) Esia nye ŋkubiãnya, elabena efia be ehea gbɔgbɔmeku vanɛ fifia kple ku ŋutɔŋutɔ vanɛ le etsɔme. Ke hã, Paulo ƒe nyawo mefia be ne ame aɖe va le ‘susu ɖom ŋutilãa ŋu’ ko la, aku godoo o. Amea ate ŋu atrɔ. Bu ŋutsu agbe gbegblẽ nɔla si nɔ Korinto si dze “ŋutilã la” yome si wɔe be wòva hiã be woaɖee le haa me la ŋu kpɔ. Ate ŋu atrɔ eƒe agbenɔnɔ, eye ewɔe hã. Edzudzɔ agbenɔnɔ ɖe ŋutilãa nu eye wòtrɔ ɖe mɔ dzɔdzɔe ŋu.—2 Kor. 2:6-8.\n13 Ne ŋutsu ma te ŋu trɔ eƒe agbenɔnɔ ɣemaɣi la, ke anya wɔ be Kristotɔ si li egbea hã natrɔ eƒe nɔnɔme, vevietɔ ame si medze ŋutilãa yome de keke afi si Korinto ŋutsu ma ɖo o. Eya ta ele vevie be nya si Paulo gblɔ tso nu si ate ŋu adzɔ ɖe ame si ‘tsɔa eƒe susu ɖoa ŋutilãa ŋu’ dzi mlɔeba ŋu la naʋã Kristotɔwo be woawɔ tɔtrɔ ɖe sia ɖe si hiã!\n“SUSU ÐOÐO GBƆGBƆ LA ŊU”\n14, 15. (a) Le “susu ɖoɖo ŋutilã la ŋu” teƒe la, nu ka ŋue wòle be míatsɔ susu aɖo? (b) Nu kae wòfia be míatsɔ ‘susu aɖo gbɔgbɔ la ŋu’?\n14 Esi apostoloa xlɔ̃ nu mí tso “susu ɖoɖo ŋutilã la ŋu” ŋuti megbe la, egblɔ dzideƒonya sia be: “Susu ɖoɖo gbɔgbɔ la ŋu hea agbe kple ŋutifafa vanɛ.” Agbe kple ŋutifafa—teƒeɖoɖo nyui ka gbegbee nye esi! Aleke míawɔ be teƒeɖoɖo ma nasu mía si?\n15 Be ame natsɔ ‘susu aɖo gbɔgbɔ la ŋu’ mefia be wòaɖe susu ɖa keŋkeŋ le agbemenyawo ŋu o. Eye mefia hã be nu siwo ŋu wòle be wòabu alo aƒo nu tsoe la naku ɖe Biblia alo lɔlɔ̃ si le esi na Mawu kple mɔkpɔkpɔ si le esi ɖe etsɔme ŋu la ɖeɖe ko ŋu o. Ele be míaɖo ŋku edzi be Paulo kple Mawu subɔla bubu siwo nɔ anyi le ƒe alafa gbãtɔ me hã nɔ agbe abe ame bubuwo ke ene le go geɖe me. Woɖu nu no nu. Wo dometɔ geɖe ɖe srɔ̃ dzi viwo, eye wowɔ dɔ kpɔ wo ɖokuiwo dzi.—Marko 6:3; 1 Tes. 2:9.\n16. Togbɔ be Paulo nɔ agbe abe ame bubuwo ke ene le go geɖe me hã la, nu kae nɔ vevie nɛ wu le agbe me?\n16 Ke hã, Mawu subɔla mawo meɖe mɔ agbemenuwɔna mawo va nye nu vevitɔ na wo o. Esi ŋɔŋlɔawo gblɔ tso Paulo ŋu be enye avɔgbadɔwɔla vɔ la, ena míenya nu si koŋ nɔ vevie nɛ le agbe me: Eƒo eɖokui ɖe Kristotɔwo ƒe gbeƒãɖeɖe kple nufiafia dɔa me bliboe. (Xlẽ Dɔwɔwɔwo 18:2-4; 20:20, 21, 34, 35.) Eye nu siawo kee wòde dzi ƒo na nɔvi siwo nɔ Roma be woawɔ. Ɛ̃, gbeƒãɖeɖedɔa kple nu siwo do ƒome kple mawusubɔsubɔe nɔ vevie na Paulo le agbe me. Ehiã be Romatɔwo nasrɔ̃ eƒe kpɔɖeŋu.—Rom. 15:15, 16.\n17. Ne ‘míetsɔ susu ɖo gbɔgbɔ la ŋu’ la, aleke agbea anɔ na mí?\n17 Ne míetsɔ susu ɖo gbɔgbɔ la ƒe nuwo ŋu la, nu kae anye emetsonu? Romatɔwo 8:6 ɖo eŋu eme kɔ nyuie ale: “Susu ɖoɖo gbɔgbɔ la ŋu hea agbe kple ŋutifafa vanɛ.” Esia fia be míana gbɔgbɔ kɔkɔea nafia mɔ míaƒe susuwo eye míabu nuwo ŋu abe ale si Mawu bua woe ene. Kakaɖedzitɔe la, ne susu ɖoɖo “gbɔgbɔ la” ŋu nye nu vevitɔ na mí le agbe me la, míaƒe dzi adze eme eye taɖodzinu anɔ míaƒe agbe ŋu fifia gɔ̃ hã. Eye mlɔeba la, míakpɔ agbe mavɔ le dziƒo loo alo le anyigba dzi.\n18. Ne ‘míetsɔ susu ɖo gbɔgbɔa ŋu’ la, mɔ ka nue esia hea ŋutifafa vanɛ le?\n18 Mina míaƒe susu nanɔ nyateƒenya si nye be “susu ɖoɖo gbɔgbɔ la ŋu hea . . . ŋutifafa vanɛ” ŋu. Ame geɖe kua kutri be yewoakpɔ ŋutifafa ememetɔ. Esime wole agbagba dzem vevie be yewoakpɔ ŋutifafa sia la, esu míawo ya si xoxo. Nu si gbɔ ŋutifafa sia tsona dometɔ ɖekae nye agbagba si míedzena be míanɔ ŋutifafa me kple míaƒe ƒometɔwo kpakple hamea me tɔwo. Míeɖoa ŋku edzi be míawo ŋutɔwo kple mía nɔviwo siaa míede blibo o. Le esia ta la, masɔmasɔwo ado mo ɖa ɣeaɖewoɣi, eye ne edzɔ alea la, míewɔa Yesu ƒe aɖaŋuɖoɖo sia dzi be: “Wɔ ŋutifafa kple nɔviwòa.” (Mat. 5:24) Esia wɔwɔ nɔa bɔbɔe ne míeɖo ŋku edzi be nɔvi kemɛa hã le “Mawu si naa ŋutifafa” la subɔm.—Rom. 15:33; 16:20.\n19. Ne míetsɔ susu ɖo gbɔgbɔa ŋu la, ŋutifafa tɔxɛ kae ate ŋu asu mía si?\n19 Eye ŋutifafa bubu aɖe hã li si ŋu asixɔxɔ gãtɔ kekeake le. Ne ‘míetsɔ susu ɖo gbɔgbɔ la ŋu’ la, míenɔa ŋutifafa me kple mía Wɔla la. Yesaya gblɔ nya aɖe si va eme le blema eye wògale eme vam le mɔ si lolo wu nu egbea. Egblɔ tso Yehowa ŋu be: “Àkpɔ ame si ziɔ ɖe ŋuwò bliboe la ta; àna ŋutifafa si nɔa anyi ɖaa la wo, elabena ŋuwòe woɖo ŋu ɖo.”—Yes. 26:3; xlẽ Romatɔwo 5:1.\n20. Nu ka tae nàda akpe ɖe aɖaŋuɖoɖo si le Romatɔwo ta 8 lia me ta?\n20 Eya ta míeɖanye amesiaminawo alo ame siwo le mɔ kpɔm be yewoanɔ agbe tegbee le paradiso me le anyigba dzi o, aɖaŋuɖoɖo si gbɔgbɔ ʋã Paulo wòŋlɔ le Romatɔwo ta 8 lia me ate ŋu aɖe vi na mí. Aleke gbegbe míedaa akpee nye esi be wode dzi ƒo na mí be míagana ‘susu ɖoɖo ŋutilã la’ ŋu nanye nu vevitɔ na mí le agbe me o! Míekpɔe be nunya le eme boŋ be míatsɔ susu aɖo gbɔgbɔa ŋu, elabena “susu ɖoɖo gbɔgbɔ la ŋu hea agbe kple ŋutifafa vanɛ.” Teƒeɖoɖo mavɔe míakpɔ ne míewɔ esia, elabena Paulo ŋlɔ bena: “Nu vɔ̃ ƒe fetue nye ku, ke Mawu ƒe amenuvevenunanae nye agbe mavɔ to Kristo Yesu mía Aƒetɔ la dzi.”—Rom. 6:23.\nƉoe Ɖe Amewo Ɖoe Ɖe Amewo “Susu Ðoɖo Gbɔgbɔ La Ŋu Hea Agbe Kple Ŋutifafa Vanɛ”


‘Àku Akɔbli Le Towo Dzi’ (5 Mose 8:9, NW )\nGBE BUBU Afrikaans Albanian Amharic Arabic Armenian Aymara Bicol Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Kirundi Korean Lingala Lithuanian Luo Malagasy Maltese Myanmar Ngabere Norwegian Nzema Pangasinan Papiamento (Aruba) Polish Portuguese Quechua (Bolivia) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swedish Tagalog Thai Tigrinya Tsonga Turkish Twi Ukrainian Vietnamese Xhosa Yoruba Zulu\nEsi tomenukulawo ƒe ha aɖe nɔ tsatsam le agado globowo kple kpetowo me le Yuda gbedzi la, wova ke ɖe kpeto aɖe si le agakpe kɔkɔ aɖe si dzɔ kã ŋu la ŋu. Ðe woake ɖe nu xɔasi aɖe ŋu le afi ma, abe blemanuwo alo asinuŋɔŋlɔgbalẽwo ene, abe ale si wònɔ le Ƒukukua ƒe Agbalẽxatsaxatsawo gome enea? Ewɔ nuku na wo ŋutɔ esi wova ke ɖe nu xɔasi gbogbo aɖewo, siwo wova na ŋkɔe emegbe be Nahal Mishmar kesinɔnu ɣaɣlawo, ŋu le kpetoa me.\nWOKE ɖe nu siawo siwo wobla ɖe aƒlaba me tsɔ ɣla ɖe ʋe aɖe me le kpetoa me la ŋu le March 1961 me. Wonye nu vovovo siwo wu 400, siwo dometɔ akpa gãtɔ nye akɔblinuwo. Nuawo dometɔ aɖewo nye fiakukuwo, fiatikplɔwo, dɔwɔnuwo, gatikplɔwo kple aʋawɔnu bubuwo. Biblia xlẽlawo tsɔ ɖe le nu siwo ŋu woke ɖo la me vevie, elabena Biblia gblɔ le 1 Mose 4:22 tso Tubalkain ŋu be ‘enye akɔbli kple ga ŋu dɔwɔla.’\nNu geɖe li si numekulawo menya tso afi si kesinɔnu ɣaɣla mawo tso va le afi ma ŋu o. Ke hã ne mede ɖeke o la, nufɔfɔ sia na míenya be akɔblikuku kple eŋudɔwɔwɔ nye dɔ nyanyɛ le dukɔ siwo ŋu Biblia ƒo nu tsoe la me tso blema ke.\nAKƆBLIKUƑEWO LE ŊUGBEDODONYIGBAA DZI\nEsi wòsusɔ vie Israel viwo nage ɖe Ŋugbedodonyigbaa dzi la, Mose gblɔ na wo be: ‘Miaku akɔbli le anyigba la ƒe towo dzi.’ (5 Mose 8:7-9, NW) Blemaduwo nɔƒe kulawo va ke ɖe tomenukuƒe kple galóloƒe geɖewo ŋu le Israel kple Jordan nyigba dzi le duwo abe Feinan, Timna kple Khirbat en-Nahas ene me. Nu kae teƒe mawo siwo ŋu woke ɖo la ɖe fia?\nƲe siwo me tomenukulawo ku akɔbli le ƒe geɖe, ne mede ɖeke o la, ade ƒe 2,000 ya teti la sɔ gbɔ ɖe Feinan kple Timna nyigbawo dzi fũu. Egbea gɔ̃ hã la, ne ame aɖe yi teƒe mawo la, ate ŋu akpɔe be kpe siwo me woɖea akɔbli le ƒe kakɛwo, siwo me amadede gbemumu le ŋɔtaŋɔta la kaka ɖe teƒeteƒewo. Blema-kɔblikulawo tsɔa dɔwɔnu siwo wotsɔ kpe wɔ la gbãa agakpewo kutrikukutɔe heɖea akɔbli tso wo me. Ne woɖe esiawo vɔ la, wotsɔa gadɔwɔnuwo kua agakpeawo me yia ŋgɔe, wokekea kpetowo ɖe edzi eye woɖea do globowo kple mɔ legbeewo ɖe agakpewo tome. Biblia gbalẽ si nye Hiob la ƒo nu tso tomenukuku ƒe mɔnu siawo ŋu. (Hiob 28:2-11) Dɔ sesẽ ŋutɔ wònye; eye le nyateƒe me la, tso ƒe alafa etɔ̃lia va ɖo atɔ̃lia Mía Ŋɔli me la, Roma fiaɖuƒea ƒe dziɖuɖumegãwo nana nu vlo wɔla vɔ̃ɖiwo kple gamenɔla bubuwo wɔa dɔ le Feinan ƒe akɔblikuƒewo.\nWoke ɖe nu siwo tsiaa anyi ne woɖe akɔbli le tomenuawo me vɔ, siwo woli kɔ ɖi gleglegle, la ŋu le Khirbat en-Nahas (si gɔmee nye “Akɔblikuƒe Ðiaƒedo”), si ɖee fia be wolóloa akɔbli le agbɔsɔsɔ gã aɖe me le afi ma tsã. Numekulawo xɔe se be tomenukuƒe siwo tsɔ afi ma gbɔ, abe Feinan kple Timna ene, ye wokua tomenu siwo me woɖea akɔbli le la tsoe va lólona le teƒe sia. Hafi woate ŋu aɖe akɔbli le tomenuawo me la, wozãa dzogbɔnu ƒomevi vovovowo tsɔ ƒlɔa dzo ɖe dzoka xɔxɔwo te gaƒoƒo enyi va ɖo ewo, va se ɖe esime dzoxɔxɔa ɖoa dzidzenu Celsius 1,200 sɔŋ. Zi geɖe la, ne woƒlɔ dzo ɖe tomenu kilogram 5 te la, woɖea akɔbli kilogram 1 tsoa eme, eye akɔblitulawo zãnɛ tsɔ tua nu vovovowoe.\nAKƆBLI ŊU DƆ WƆWƆ LE BLEMA ISRAEL\nEsime Israel viwo nɔ Sinai-Toa gbɔ la, Yehowa Mawu gblɔ na wo tẽe be woawɔ ga dadzo sia si wokuna le anyigbaa dzi la ŋu dɔ le avɔgbadɔa tutu me, eye mɔfiame mawo ke dzi wova zɔ ɖo le Yerusalem gbedoxɔa hã tutu me. (2 Mose ta 27) Anɔ eme be Israel ƒe viwo nya ganuwo tutu hafi yi Egipte loo alo wosrɔ̃ eŋudɔwɔwɔ esime wonɔ afi ma. Kaka ɣeyiɣia nade be Israel viwo naʋu le Egipte dzi la, wonya ale si woalólo ga atsɔ awɔ nyivi ƒe nɔnɔme. Azɔ hã, wote ŋu wɔ akɔblinu vovovo siwo ŋu dɔ woawɔ hena subɔsubɔdɔwɔwɔ le avɔgbadɔa me, abe tsileze gã la, zewo, agbawo, sofiwo kple gaflowo ene.—2 Mose 32:4.\nEmegbe esime wonɔ tsatsam le gbeadzi la, anɔ eme be esime wova ɖo Punon (si anye egbegbe Feinan) afi si akɔbli bɔ ɖo la, dukɔa to nyatoƒoe le mana la kple tsi ƒe anyimanɔmanɔ ta. Yehowa he to na wo esi wòdɔ da vɔ̃ɖiwo ɖe wo dome, eye woɖu wo wo dometɔ geɖewo ku. Esi Israel viwo trɔ dzi me la, Mose ɖe kuku ɖe wo ta, eye Yehowa gblɔ nɛ be wòawɔ akɔblida atsɔ aku ɖe ati ŋu. Nuŋlɔɖia gblɔ be: “Ne da ɖu ame aɖe la, ekema wòafɔ ta dzi akpɔe, ne wòatsi agbe.”—4 Mose 21:4-10; 33:43.\nAKƆBLI SI ŊU DƆ FIA SALOMO WƆ\nWozã akɔbli tsɔ wɔ Yerusalem gbedoxɔa me nu geɖewo\nFia Salomo zã akɔbli gbogbo aɖe tsɔ wɔ Yerusalem gbedoxɔa me nuwo. Akɔbli siawo ƒe akpa gãtɔ nye esiwo fofoa David ha esime wòɖu Aramtɔwo dzi. (1 Kronika 18:6-8) “Gazɔ” si wotsɔ akɔbli wɔ, si nye tsileze gã si me nunɔlawo kua tsi le lena la, xɔa tsi lita 66,000, eye eƒe kpekpeme ade tɔn 30 sɔŋ. (1 Fiawo 7:23-26, 44-46) Wowɔ akɔblisɔti kɔkɔ gã nyadri eve ɖe gbedoxɔa ƒe mɔnu. Wokɔkɔ meta 8, eye wowɔ ta si kɔkɔ meta 2.2 na wo dometɔ ɖe sia ɖe. Do le sɔtiawo me, wotri sentimeta 7.5, wokeke meta 1.7. (1 Fiawo 7:15, 16; 2 Kronika 4:17) Akɔbli agbɔsɔsɔme si gbegbe wotsɔ tu nu siawo ɖeɖe la wɔ nuku ŋutɔ.\nAme siwo nɔ anyi le Biblia ŋlɔɣiwo la zã akɔbli le woƒe gbe sia gbe dɔwɔnawo hã me. Le kpɔɖeŋu me, Biblia ƒo nu tso aʋawɔnuwo, kunyowuwo, haƒonuwo kple agbo siwo wotsɔ akɔbli wɔ la ŋu. (1 Samuel 17:5, 6; 2 Fiawo 25:7; 1 Kronika 15:19; Psalmo 107:16) Yesu ƒo nu tso ‘akɔbliga’ dede gabutu me ŋu, eye apostolo Paulo hã ƒo nu tso “Aleksandro si nye akɔblinutula” ŋu.—Mateo 10:9; 2 Timoteo 4:14.\nGake biabia geɖewo gali siwo blemaduwo nɔƒe kulawo kple ŋutinyaŋlɔlawo le agbagba dzem be yewoakpɔ ŋuɖoɖo na ku ɖe afi si akɔblinu xɔasi siwo ŋu dɔ wowɔ le Biblia ŋlɔɣiwo tso la ŋu, eye wole didim be yewoase Nahal Mishmar kesinɔnu ɣaɣlawo ƒe ŋutinyaa hã gɔme. Ke hã nyateƒe matrɔmatrɔ si dzi Biblia ŋutinyawo ɖo kpee la gakpɔtɔ li, si nye be anyigba si ƒe dome Israel viwo nyi la nye ‘anyigba nyui, si ƒe towo dzi woaku akɔbli le’ vavã.—5 Mose 8:7-9, NW.


GBE BUBU Afrikaans Albanian Armenian Chichewa China Mandaringbe (Bɔbɔetɔ) China Mandaringbe (Xoxotɔ) Chol Croatian Czech Danish Dutch Estonian Eŋlisi Eʋegbe Fante Fijian Finnish Franse Georgian German Greek Haitian Creole Hiligaynon Hungarian Iloko Indonesian Italian Japanese Kannada Kinyarwanda Kirundi Korean Lithuanian Malagasy Malayalam Nahuatl (Central) Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Setswana Sinhala Slovak Slovenian Spanish Swahili Swedish Tagalog Tahitian Tarascan Totonac Tsonga Turkish Tzeltal Tzotzil Ukrainian Uzbek Valencian Xhosa Zapotec (Lachiguiri) Zulu\nLe September 14, 2013 dzi la, ame 10,500 aɖewo va kpe ta hena Gbetakpɔxɔ Habɔbɔa Ƒe Gilead Biblia Suku Ƒe Klas 135 Lia Ƒe Sukunuwuwɔnawo le Yehowa Ðasefowo ƒe hehenaƒe si le Patterson le New York. Wonaa hehe Yehowa Ðasefowo ƒe gbeƒãɖela kpɔnuteƒewo be woagabi ɖe edzi le woƒe dɔdeasiwo wɔwɔ me.\nYehowa Ðasefowo ƒe Dɔdzikpɔha me tɔ Guy Pierce yee nye wɔnaa ƒe zimenɔla. Etu eƒe ŋgɔdonyawo ɖe Mateo 28:19, 20 me nyawo dzi. Afi ma gblɔ be: “Eya ta miheyi ɖawɔ dukɔwo katã me tɔwo woanye nusrɔ̃lawo, . . . miafia wo be woawɔ nu siwo katã ƒe se mede na mi la dzi.”\nNɔviŋutsu Pierce ɖe eme be Yesu ƒe nya siawo le dɔ wɔm ɖe amewo dzi va se ɖe egbe sia. Ne míele nusrɔ̃ladɔa wɔm la, míefiaa amewo be woawɔ nu siwo katã ƒe se Yesu de na mí la dzi. Eye esia lɔ se si wòde be “woaɖe gbeƒã Fiaɖuƒe ŋuti nya nyui” la hã ɖe eme. (Mateo 24:14) Le mɔ sia nu la, nusrɔ̃la yeye ɖe sia ɖe va zua Fiaɖuƒea ƒe gbeƒãɖela kple nufiala. Nu kae do tso dɔ sia wɔwɔ alea me? Nɔviŋutsu Pierce gblɔ be “Anyigbadzinɔlawo dzi ɖe edzi, gake Mawu ƒe amewo hã dzi ɖe edzi.”\n“Wowɔe Wògbɔ Woƒe Ŋutete Ŋu.” Amerika Alɔdzekɔmitia me tɔ Thomas Cheiky ƒo nuƒo aɖe si wòtu ɖe 2 Korintotɔwo 8:1-4 dzi. Togbɔ be Makedonia-hame si nɔ anyi le ƒe alafa gbãtɔ me la me tɔwo da ahe kolikoli hã la, woɖe kuku be woana mɔnukpɔkpɔ yewo yewoadzɔ nu atsɔ akpe asi ɖe nɔvi siwo hiã tu le Yerusalem la ŋu. Gilead sukuviawo hã ɖe dɔmenyonyo kple ɖokuitsɔtsɔsavɔ ƒe gbɔgbɔ sia ke fia.\nMíeka ɖe edzi be Makedonia nɔviwo ɖɔ ŋu ɖo ale be wometsɔ woƒe nuwo katã na si wɔe be womete ŋu kpɔ woƒe ƒomewo ƒe nuhiahiã gbɔ na wo alo do kplamatsɛ woƒe mawusubɔsubɔ o. Nɔviŋutsu Cheiky ɖo aɖaŋu na sukuviawo be ele be woada asɔ le nunana me abe ale si Makedoniatɔwo wɔe ene.\n“Suku La Wu Enu.” Dɔdzikpɔha me tɔ Samuel Herd he susu yi nu si tae wòle be sukuviawo naɖo ŋku nuteƒekpɔkpɔ siwo su wo si le sukua me la dzi. Abe ale si ko ne ame se ha vivi aɖe wòtsia susu me nɛ le ŋkeke bliboa me ene la, ŋkuɖoɖo nu nyui siwo sukuviawo srɔ̃ le Gilead sukua me dzi ate ŋu alé wo ɖe te ɣeyiɣi didi aɖe le woƒe sukua nuwuwu megbe.\nNɔviŋutsu Herd ɖo ŋku edzi na sukuviawo be seɖoƒe meli na Mawu ƒe susu o. Elabena ena ŋkɔ ɣleti miliɔn akpe miliɔn geɖe siwo le xexe gbahooa me, eye maŋlɔ ɣletivi siawo dometɔ aɖeke ƒe ŋkɔ be o. (Psalmo 147:4) Anɔ bɔbɔe nɛ ŋutɔ be wòaɖo ŋku agbagba siwo sukuviawo dze le Gilead-sukua me dzi. Woƒo ‘kesinɔnuwo nu ƒu ɖe dziƒo,’ eye ame aɖeke mate ŋu afi susu nyui siwo le Yehowa si ku ɖe sukuvi siawo ŋu la le eƒe susu me o.—Mateo 6:20.\nEsi wònye be Mawu ɖoa ŋku sukuviawo ƒe agbagbadzedze kple lɔlɔ̃ si le wo si nɛ dzi ta la, esɔ be sukuviawo nakpɔ ŋudzedze gã aɖe ɖe nuteƒekpɔkpɔ siwo su wo si le Gilead-sukua me la ŋu. Nɔviŋutsu Herd gblɔ be: “Ne mieɖo ŋku nu nyui siwo miekpɔ le sukua me dzi eye wòna dzi dzɔ mi la, migaŋlɔ Yehowa ame si na miele dzidzɔ kpɔm la be o. Ŋkuɖoɖo nuwo dzi megati mi o. Elabena viɖe si mimaŋlɔ be gbeɖe o la ate ŋu ado tso eme na mi.”\n“Yehowa Ƒe Ŋusẽ Triakɔ La Nefa Akɔ Na Wò.” Gilead nufiala Sam Roberson de dzi ƒo na sukuviawo be woaɖo ŋu ɖe Yehowa ƒe ŋusẽ ŋu ne wodze ŋgɔ kuxi yeyewo tsɔ wu be woaɖo ŋu ɖe woawo ŋutɔ ƒe ŋutete ŋu. Efesotɔwo 3:20 gblɔ be Mawu ate ŋu “awɔ nu siwo míebiana alo nu siwo vaa míaƒe susu me la na mí wòagbɔ eŋu sãsãsã.” Eƒe ŋusẽ gɔme sese gbɔ míaƒe ŋutete nu ale gbegbe be míate ŋu azã nyagbe si nye ‘nu siwo vaa míaƒe susu me la na mí wòagbɔ eŋu’ aɖɔe wòade edeƒe o, elabena mawunyakpukpuia gblɔ be ate ŋu awɔe wòagbɔ eŋu “sãsãsã.”\nYehowa na eƒe ŋusẽ triakɔ sia Kristotɔ ɖe sia ɖe. Ele abe “aʋakalẽtɔ sesẽ ene” na mí le nɔnɔme sesẽwo me. (Yeremiya 20:11) Nɔviŋutsu Roberson ɖo ŋku edzi na sukuviawo be Yehowa akpe ɖe wo ŋu woaɖu nɔnɔme sesẽ alo kuxi ɖe sia ɖe si ava wo dzi la dzi.\n“Na Bubu Nakpɔtɔ Nɔ Ŋuwò Le Fiaɖuƒesubɔsubɔdɔa Me.” William Samuelson, si hã nye Gilead sukunufiala, gblɔ be bubu le Gilead sukuviawo ŋu le Fiaɖuƒesubɔsubɔdɔa me le mɔ eve nu. Wona bubu le wo ŋu do ŋgɔ na sukua deɣi kple sukua deɣi siaa, eye woyi edzi na bubu geɖe wu va le wo si sum esi woyi edzi nye Mawu Fiaɖuƒe si nye dziɖuɖu kɔkɔtɔ si le xexe gbahoo sia me la teƒenɔlawo.\nNu kae sukuviawo awɔ be bubu sia nakpɔtɔ anɔ wo ŋu? Nɔviŋutsu Samuelson de dzi ƒo na sukuviawo be woade bubu Yehowa kple amewo siaa ŋu abe le si Yesu de bubu ame siwo dome wònɔ la ŋu ne ele nya gbem na wo alo le aɖaŋu ɖom na wo gɔ̃ hã ene. Nu kae ado tso eme? Abe apostolo Paulo ene la, esia ana bubu geɖe wu anɔ sukuviawo kple woƒe gbeƒãɖeɖedɔa ŋu wu be woanɔ bubu dzodzro dim na wo ɖokuiwo.—Romatɔwo 11:13.\n‘Sɔawo Ƒe Ŋusẽ Le Woƒe Nuwo Me.’ Michael Burnett, si hã nye Gilead sukunufiala, gblɔ ale si míaƒe nuwɔnawo wɔa ɖeka kple Nyaɖeɖefia 9:19 me nyawo ne míezã nu siwo míesrɔ̃na le Kristotɔwo ƒe kpekpewo me tsɔ ƒoa nu kple ŋusẽ le ɖaseɖiɖidɔa me. Azɔ ena sukuviawo gblɔ nuteƒekpɔkpɔ nyui siwo su wo si le Gilead-sukua deɣi eye wowɔ ale si nuawo dzɔ ŋutɔŋutɔ la ƒe wɔwɔfiawo hã. Le kpɔɖeŋu me, sukuviawo dometɔ ɖeka bia gas-dzrala aɖe be, “Ɣekaɣie dukɔwo ƒe ɣeyiɣi ɖoɖiawo dze egɔme eye ɣekaɣie wòawu enu?” tsɔ na wòtsɔ ɖe le nya la me. (Luka 21:24) Esi wògatrɔ yi egbɔ emegbe la, ezã Daniel ta 4 kple megbenya si dze le Nuka Tututue Nye Biblia ƒe Nufiafia? gbalẽa me tsɔ ɖo nyabiasea ŋu nɛ.\n“Eli Ke Woƒe Dziwo.” Adrian Fernandez, si nye Amerika Alɔdzekɔmitia me tɔ bia gbe sukuvi eve aɖewo kple wo srɔ̃wo. Nɔviŋutsu Helge Schumi gblɔ be esi Biblia na míekpɔe kɔtɛe be dada va gena ɖe Mawu subɔla aɖewo me esi mɔnukpɔkpɔ tɔxɛwo su wo si ta la, nusɔsrɔ̃ ku ɖe ɖokuibɔbɔ ŋu nyea Gilead sukunusɔsrɔ̃awo ƒe akpa aɖe ɣesiaɣi. (2 Kronika 26:16) Nɔviŋutsu Peter Canning gblɔ be nenema kee wòle le Gilead nusɔsrɔ̃ si ku ɖe nuto siwo me sukuviawo ayi la me tɔwo ƒe gbewo sɔsrɔ̃ hã gome, egblɔ be: “Migado mia ɖokuiwo ɖe dzi o. Milɔ̃ faa amewo nako mi.” Sukunuwula ene siawo katã ɖe ale si sukunusɔsrɔ̃a do ŋusẽ wo hena dɔ siwo le ŋgɔ na wo wɔwɔ eye wòli ke woƒe dziwo.—Hebritɔwo 13:9.\n“Mikpɔ Dzidzɔ Le Esi Woŋlɔ Miaƒe Ŋkɔwo Ðe Dziƒowo Ta.” (Luka 10:20) Dɔdzikpɔha me tɔ Geoffrey Jackson ye ƒo wɔna ƒe nuƒo vevitɔ. Sukunuwula siawo ya ƒe akpa gãtɔ maxɔ dɔdeasi yeyewo o alo dɔwɔwɔ le anyigbamama siwo me womeɖe gbeƒã le kpɔ o ƒe nuteƒekpɔkpɔ wɔdɔɖeamedziwo masu wo si abe ale si wònɔ le sukunuwula tsãtɔwo gome ene o. Ke aleke woawɔ nui?\nEsi Yesu ƒe nusrɔ̃la 70 siwo wòdɔ be woayi aɖaɖe gbeƒã trɔ gbɔ la, wogblɔ nyatakaka dodzidzɔname si nye be yewote ŋu nya gbɔgbɔ vɔ̃wo gɔ̃ hã le Yesu ƒe ŋkɔ me. (Luka 10:1, 17) Togbɔ be Yesu kpɔe be woƒe nuteƒekpɔkpɔawo lé dzi na ame hã la, egblɔ na wo be: “Gake migakpɔ dzidzɔ be gbɔgbɔawo naa ta mi o, ke boŋ mikpɔ dzidzɔ le esi woŋlɔ miaƒe ŋkɔwo ɖe dziƒowo ta.” (Luka 10:20) Eɖee fia le nya siawo me be nuteƒekpɔkpɔ lédziname siawo manɔ wo si sum ɣesiaɣi o. Ele be woƒe susu nanɔ woƒe nuteƒewɔwɔ na Yehowa kple ale si ‘woŋlɔ woƒe ŋkɔwo ɖe dziƒowo’ la ŋu ke menye woƒe gbeƒãɖeɖedɔa me tsonuwo ŋu o.\nNɔviŋutsu Jackson gblɔ be: “Nu si Yesu fia eƒe nusrɔ̃la 70 mawo ka míawo hã.” Mele be míasusui be viɖe siwo dona tso míaƒe subɔsubɔdɔa me koŋ dzie míanɔ te ɖo agblɔ be míele dzidzɔ kpɔm alo míenye nuteƒewɔlawo o. Ke boŋ míate ŋu akpɔ dzidzɔ ahawɔ nuteƒe na Yehowa ne míena be mí kplii dome le kplikplikpli eye míekua kutri le eƒe subɔsubɔdɔa me.\nYesu gɔ̃ hã to nɔnɔme siwo ate ŋu aɖe dzi le ame ƒo la me. Le kpɔɖeŋu me, esi wòna nuɖuɖu ame akpe geɖewo nukutɔe la, wodze eyome. (Yohanes 6:10-14, 22-24) Gake eteƒe medidi hafi Yesu ƒe nufiafia ɖia wo dometɔ geɖewo nu o, eye kasia nàkpɔ la, nusrɔ̃la gbogbo siwo kplɔe ɖo bibibi la ka hlẽ gbee. (Yohanes 6:48-56, 60, 61, 66) Ke hã, apostolo wɔnuteƒeawo ɖoe kplikpaa be yewoanɔ Yesu yome. Woɖo kpɔɖeŋu nyui ɖi le esia me be nu si ŋu wotsi dzi ɖo vevie lae nye nuteƒewɔwɔ na Yehowa kple kadodo si le wo kplii dome, ke menye viɖe si woakpɔ ye nɔ vevie na wo o.—Yohanes 6:67-69.\nNyataƒoƒo. Esi sukuviawo xɔ woƒe ɖaseɖigbalẽwo vɔ la, wo dometɔ ɖeka xlẽ akpedalɛta si sukuviawo ŋlɔ. Nɔviŋutsu Pierce gblɔ be xexea mebua Mawu ƒe amewo, si lɔ Gilead sukunuwulawo siaa ɖe eme, be wole tɔxɛe o. (Dɔwɔwɔwo 4:13; 1 Korintotɔwo 1:27-31) Ke hã Yehowa xɔa míaƒe adzɔgbeɖeɖe eye wònaa eƒe gbɔgbɔ kɔkɔea mí. Nɔviŋutsu Pierce gblɔ be togbɔ be míaƒe agbalẽnyanya mawɔ dɔ ɖe Yehowa dzi o hã la, “Míaƒe nuteƒewɔwɔ, anukwareɖiɖi kple ɖokuitsɔtsɔna ya wɔa dɔ ɖe edzi.”\nWoƒe ƒe le mama dedie nu: 40\nƑe siwo woxɔ nyɔnyrɔ le mama dedie nu: 23.5\nƑe siwo wowɔ ɣeyiɣiawo katã ƒe subɔsubɔa le mama dedie nu: 19\nDukɔ siwo me wotso ƒe xexlẽme: 24 *\n^ mm. 27 Menye dukɔ ɖe sia ɖee dze le anyigbatata dzi o.\nGbetakpɔxɔ Habɔbɔa Ƒe Gilead Biblia Sukua tea gbe ɖe gbeƒãɖeɖedɔa ƒe vevienyenye dzi. Se dutanyanyuigblɔla siwo de suku sia la ƒe nuteƒekpɔkpɔ dodzidzɔnamewo.\nGilead Suku Ƒe Klas 135 Lia Ŋu Nya Veviwo


“MÍAƑE agbenɔƒewo nye ƒe blaadre, ne ede ƒã la, ƒe blanyi, eye fuɖename kple hiã nye wo adegbeƒonu; elabena wova yi kabakaba, eye míedzo.” (Psalmo 90:10) Ha sia si wokpa ƒe 3,000 enye esia la ɖee fia be amegãkuku nye nu li tso blema ke. Togbɔ be wowɔ ŋgɔyiyi nyuiwo le lãmesẽnyawo me hã la, ame tsitsiwo doa go “fuɖename kple hiã” aɖewo kokoko. Woawoe nye kawo, eye aleke ame aɖewo le te nɔm ɖe kuxi siawo nui?\nWotsi, Gake Susua Gale Ðaɖam\nHans si xɔ ƒe 79 fa konyi be: “Nusi mevɔ̃na koŋue nye be nye susu ava tsaka.” Abe ame tsitsi geɖe ene la, Hans tsi dzi ɖe alesi wòŋlɔa nu bee ŋu. Ele vɔvɔ̃m be nusi blema hakpala aɖe yɔ be “sikagba”—si nye ahɔhɔ̃ kple eƒe ŋutete—la le ɖuɖum. (Nyagblɔla 12:6) Hans bia be, “Ðe wòfia godoo be ne ame ku amegã ko la, eƒe susu magaɖa oa?”\nNe, abe Hans ene la, èŋlɔa amewo ƒe ŋkɔ be alo wòwɔna na wò be nuŋlɔbe sia fia be yeƒe susu te tsakatsaka la, mègatsi dzi o: Ðeviwo kple tsitsiawo siaa ŋlɔa nu be, eyata ne ame tsitsi aɖe ƒe susu megava le nu ŋu nɔm o la, mefia kokoko be nane le gbegblẽm le eƒe susu ŋu o. * Togbɔ be ame aɖewo va ŋlɔa nanewo be keŋkeŋ le woƒe tsitsi me hã la, Ðɔkta Michael T. Levy si nye amewo ƒe nuwɔnawo ŋuti nusrɔ̃ƒe Kɔdzi si le Staten Island Yunivɛsiti le New York, ƒe amegã gblɔ be, “naneke megblẽna le ame geɖe ƒe susu ŋu le woƒe tsitsi me o.”\nEnye nyateƒe be zi geɖe la, sɔhɛwo ɖoa ŋku nu dzi kabakaba wu ame tsitsiwo ya. Gake ahɔhɔ̃ŋutinunyala Richard Restak gblɔ be “ne ame tsitsiwo meɖo ŋku nane dzi kaba abe sɔhɛwo ene o hã la, wova ɖoa ŋku edzi mlɔeba godoo.” Le nyateƒe me la, ame tsitsi siwo mla woƒe susu siwo le ŋute nyuie la yia edzi srɔ̃a nu, ɖoa ŋku nu dzi hebina ɖe nane wɔwɔ me wu.\nNuŋlɔbe Keŋkeŋ Kple Tsitsi me Dɔléle Siwo Wodana\nKe ne ame aɖe ŋlɔa nu be keŋkeŋ ya ɖe? Ne edzɔ nenema hã la, mele be amea naƒo nya ta enumake be ame ɖokui ŋɔŋlɔ be keŋkeŋ ƒe dɔ lém yele o. Tsitsi me dɔléle bubu siwo wote ŋu dana la ate ŋu ana ame nanɔ nu ŋlɔm be alo ana sẽ kple sẽ ko wòatɔtɔ. Zi geɖe la, wogblɔna tso dɔléle siawo ŋu be tsitsi le fu ɖem na amea—ɖɔkta aɖewo kura gɔ̃ hã gblɔnɛ vodadatɔe ɣeaɖewoɣi. Menye ɖekoe nya siawo gbɔgblɔ ɖia gbɔ ame tsitsiwo ko o, ewɔnɛ hã be womegadina atike na dɔa o. Dɔléle siawo dometɔ aɖewo ɖe?\nNusiwo nana be sẽ kple sẽ ko ame tɔtɔna dometɔ aɖewoe nye nunyuimaɖumaɖu, tsivɔlelãmename, ʋuvɔlelãmename, ne ame ƒe ta ƒo nane kpɔ, vitaminwo ƒe agbɔmasɔmasɔ, atike aɖe si ame zã si ho dɔléle bubu vɛ, tɔtrɔ siwo va le teƒe si amea le. Nuteɖeamedzi si gbɔ didi ate ŋu ana ame nanɔ nu ŋlɔm be, eye dɔléle bubuwo hã te ŋu nana ame tsitsiwo tɔtɔna vie. Blanuiléle hã ate ŋu ana ame tsitsiwo nanɔ nu ŋlɔm be alo abu ɖe wo ɖokui kura. Eyata Ðɔkta Levy xlɔ̃ nu be: “Ne ame tsitsi aɖe ƒe susu megale nu ŋu nɔm o la, mele be woaŋe aɖaba aƒu edzi alo atsɔe ko be tsitsi me kuxi dzro aɖe koe o.” Ne amea yi kɔdzi wodoe kpɔ nyuie la ana woanya nusiwo le fu ɖem nɛ.\nTenɔnɔ Ðe Blanuiléle Nu\nMenye egbee blanuiléle li o; Mawu subɔla wɔnuteƒewo kura gɔ̃ hã léa blanui. Ƒe akpe eve kloe nye sia la, eva hiã be apostolo Paulo naxlɔ̃ nu ehati Kristotɔwo be: ‘Mifa akɔ na amesiwo lé blanui.’ (Tesalonikatɔwo I, 5:14) Ema gahiã fifia wu elabena nuteɖeamedziwo va sɔ gbɔ. Gake nublanuitɔe zi geɖe la, womekpɔnɛ be blanuidɔ lémee ame tsitsiwo le o, alo wotsɔa woƒe blanuilélea nu bubui.\nEsi wònye nukpɔsusu totro siwo le amewo si enye be ne ame le tsitsim la, eléa blanui hedoa dziku kabakaba ta la, ɖewohĩ ame bubuwo kple ame tsitsiawo ŋutɔ siaa atsɔe ko be tsitsi me nuwoe. Gake agbalẽ si ŋkɔe nye Treating the Elderly gblɔ be, “menye aleae wòle o.” Menye dzɔdzɔmenue wònye be ame tsitsiwo alé blanui godoo o.”\nBlanuiléle si gbɔ ɖɔktawo ko ate ŋu kpɔ ya nye dɔléle sesẽ si dzi mele be woaŋe aɖaba aƒui o elabena ate ŋu agblẽ nu ŋutɔ, eye wòto vovo na blanuiléle ɣeaɖewoɣi ko. Blanuiléledɔ si womeda o ate ŋu asesẽ ale gbegbe be ame adi be yeawu ye ɖokui. Ðɔkta Levy ɖe nu me be nusi blanuiléle gblẽna le ame tsitsiwo gome enye be “susumedɔ siwo woate ŋu ada hafi la kee nana wokuna wu.” Ne blanuilélea gbe vɔvɔ la, ekema ahiã be ɖɔkta aɖe si nya nu tso seselelãme trama dɔwo ŋu nakpɔ dɔnɔa gbɔ. *—Marko 2:17.\nAmesiwo lé blanui ate ŋu aka ɖe edzi be Yehowa “yɔ fũ kple dɔmetɔtrɔ kple nublanuikpɔkpɔ.” (Yakobo 5:11) “[Etsɔ] ɖe amesiwo ƒe dzi gbã gudugudu la gbɔ.” (Psalmo 34:19) Le nyateƒe me la, eya koŋue nye ‘amesi faa akɔ na blanuilélawo.’—Korintotɔwo II, 7:6.\nMègabui be Yemele Vevie O\nFia nuteƒewɔla Dawid do gbe ɖa ƒe 3,000 kple edzivɔ enye esia be: “Megagbem le amegãkuɣi o, eye ne nye ŋusẽ nu yi la, megagblẽm ɖi o!” (Psalmo 71:9) Le ƒe alafa 21 lia sia me gɔ̃ hã la, ame tsitsi siwo vɔ̃na be womabu yewo be yewole vevie o la hã sena le wo ɖokui me nenema ke. Nusiwo ame tsitsi aɖewo megate ŋu wɔna o le dɔléle ta, ate ŋu ana woasusui be yewomele nu boo aɖeke wɔm o, dzudzɔxɔxɔledɔme ate ŋu ana ame nase le eɖokui me be viɖe megale ye ŋu o.\nGake ne míaƒe susu nɔa nusiwo míete ŋu wɔna ŋu tsɔ wu be nusiwo míegate ŋu wɔna o naɖe dzi le mía ƒo la, akpe ɖe mía ŋu míade asixɔxɔ mía ɖokui ŋu. Dukɔ Ƒoƒuawo ƒe nyatakaka aɖe ɖo aɖaŋu tso nusia ŋu be ‘ame nayi edzi atsi to nusɔsrɔ̃, gomekpɔkpɔ le hadome nuwɔnawo kple mawusubɔsubɔdɔwo me dzi.’ Ernest si nye Yehowa Ðasefo henye abolomelawo ƒe amegã xɔdzudzɔ le Switzerland, nye amesiwo ‘yi edzi tsi to nusɔsrɔ̃ dzi’ ƒe kpɔɖeŋu aɖe. Togbɔ be exɔ ƒe 70 hã la, eɖoe be yeaƒle kɔmpiuta ahasrɔ̃ ezazã. Nukatae wòwɔ nusia, evɔ ehati geɖe vɔ̃na na mɔ̃ɖaŋununya? Eɖe eme be: “Susu gbãtɔ enye be medi be nye susu naganɔ ŋute nyuie esi mele amegã kum. Eye evelia masrɔ̃ nu tso mɔ̃ɖaŋununya ŋu elabena akpe ɖe ŋunye le numekuku wɔwɔ le Biblia me kple le nye dɔwɔnawo me le Kristo-hamea me.”\nGome kpɔkpɔ le dɔ ɖeviwo me ate ŋu ana ame tsitsiwo nakpɔ nuhiahiã vevi geɖe gbɔ: Ana woakpɔe be viɖe le yewoƒe agbe ŋu eye ate ŋu ana woakpɔ ga gɔ̃ hã. Fia nyanu Salomo gblɔ be Mawu ƒe nunanae wònye na amegbetɔ be ‘wòakpɔ dzidzɔ, eye wòaɖu agbe le eƒe agbenɔɣi eye be ame naɖu nu ano nu, eye wòanyo nɛ le eƒe agbagbadzedzewo katã me.’—Nyagblɔla 3:12, 13.\nMíaƒe Ŋutete Ðesiaɖe Wɔwɔ\nLe dukɔ geɖe me la, ame tsitsiwo gbɔe sidzedze, kpakple agbenyuinɔnɔ kple gbɔgbɔ me dzidzenuwo tsona na dzidzime yeyewo. Fia Dawid ŋlɔ be: “Mawu, megagblẽm ɖi o vaseɖe nye amegãkuku kple nye wɔƒoƒo me, vaseɖe esime maɖe gbeƒã wò alɔ na dzidzimeviwo kple wò ŋusẽ na megbeviwo katã!”—Psalmo 71:18.\nKe ne lãmegbegblẽ alo nɔnɔme aɖewo wɔe be ame tsitsi aɖewo magate ŋu awɔ naneke kura o ya ɖe? Nɔnɔme sia ɖe fu na Yehowa Ðasefo aɖe si ŋkɔe nye Sarah si xɔ ƒe 79 eye wògblɔ alesi dzi ɖe le eƒoe la na Kristotɔ hamemegã aɖe. Hamemegãa ɖo ŋku Biblia ƒe gɔmeɖose sia dzi nɛ be ‘ame dzɔdzɔe ƒe kukuɖeɖe tea ŋu wɔa nu geɖe.’ (Yakobo 5:16) Eɖe eme na Sarah be: “Ètu ƒomedodo kplikplikpli aɖe ɖo kple Mawu le ƒe gbogbo siwo va yi me. Fifia àte ŋu ana míawo hã míakpɔ viɖe tso ƒomedodo ma me ne èdoa gbe ɖa ɖe mía ta.” Dzi ɖo Sarah ƒo ŋutɔ esi hamemegãa gblɔ nɛ be: “Nɔ gbe dom ɖa ɖe mía ta sea.”\nAbe alesi Sarah kpɔe ene la, gbedodoɖa nye mɔ nyui aɖe si dzi ame tsitsi geɖe tona kpena ɖe ame bubuwo ŋu zã kple keli. (Kolosetɔwo 4:12; Timoteo I, 5:5) Eye gbedodoɖa mawo hã kpena ɖe ame tsitsi nuteƒewɔlawo ŋutɔ ŋu be woate ɖe Yehowa, amesi ‘ɖoa to gbedodoɖa’ la ŋu.—Psalmo 65:3; Marko 11:24.\nAme tsitsi siwo ŋu wɔna megale o gake wogblɔa woƒe nuteƒekpɔkpɔwo na amewo henyoa dɔme na amewo la hã nye viɖe gã aɖe na woƒe nutoa me tɔwo. Woɖenɛ fiana be ‘atsyɔ̃fiakuku enye ta ƒowɔ, ne dzɔdzɔenyenye ƒe mɔ dzie wokpɔe le.’—Lododowo 16:31.\nGake asɔ be míabia be: Esi míele tsitsim la, aleke etsɔme anɔ na mí? Ðe míate ŋu anɔ mɔ kpɔm be agbe ava ade mía dzi wu le tsitsi mea?—g2/06.\n^ mm. 5 Numekula aɖewo gblɔ be “naneke megblẽna le amesiwo katã xɔ ƒe 65 kple edzivɔwo la dometɔ 90 le alafa me ƒe susu ŋu o.” Ne èdi nyatakaka bubuwo ku ɖe tagbɔdɔléle dada ŋu la, taflatse kpɔ nyati si nye “Alzheimer Dɔléle—Alesi Woalé Enu,” si dze le September 22, 1998, ƒe yevugbe me Nyɔ! me.\n^ mm. 13 Nyɔ! mekafua atikewɔwɔ mɔnu aɖeke o. Ele be Kristotɔwo nakpɔ egbɔ be dɔdamɔnu si yewotia la metsi tre ɖe Biblia ƒe gɔmeɖosewo ŋu o. Taflatse kpɔ nyati siwo kplɔ wo nɔewo ɖo siwo ƒo nu tso “Seselelãme Trama Dɔwo Gɔmesese” ŋu, si dze le January 8, 2004, ƒe Nyɔ! me.\nAme tsitsiwo sena le wo ɖokui me be womebua yewo ɖe naneke me o le xexe sia si me nusianu le du dzi la me\nKpekpeɖeŋu si Nàte Ŋu Ana Ame Tsitsiwo\n▪ Na Woase Le Wo Ðokui Me be Bubu Le Yewo Ŋu. “Megawo ɖe ame tsitsi ta o, ke boŋ xlɔ̃ nui abe fofo ene, . . . nyɔnu tsitsiwo abe dadawo ene.”—Timoteo I, 5:1, 2.\n▪ Ðo To Wo Nyuie. “Amesiame naɖe abla le nusese me, nanɔ blewu le nuƒoƒo me, nanɔ blewu hã le dziku me.”—Yakobo 1:19.\n▪ Ðe Veveseɖeamenu Fia. “Mi katã misusu nu ɖeka, ame nu nawɔ nublanui na mi; milɔ̃ mia nɔewo abe nɔviwo ene; miaƒe dɔme natrɔ ɖe ame ŋu; mibɔbɔ mia ɖokui. Migaɖo vɔ̃ vɔ̃ teƒe alo dzudzu dzudzu teƒe o.”—Petro I, 3:8, 9.\n▪ Nya Ɣeyiɣi si me Wohiã Dzideƒo. “Nya, si wogblɔ ɖe egblɔɣi la, sikatɔtɔŋuti wònye le klosalogba me.”—Lododowo 25:11.\n▪ He Wo Ðe Ðokuiwò Ŋu. “Minɔ amedzrowɔwɔ dzi!”—Romatɔwo 12:13.\n▪ Na Kpekpeɖeŋu Ŋutɔŋutɔ Wo. “Amesi ke xexemenuwo le esi, eye wòkpɔ nɔvia hiã tui, eye wòsẽ dzime ɖee heku ŋɔe la, ekema aleke Mawu ƒe lɔlɔ̃ la nɔa emee mahã? Viwo, migana míatsɔ nya kple aɖe alɔ̃ amee o, ke boŋ míatsɔ nuwɔwɔ kple nyateƒe alɔ̃ amee.”—Yohanes I, 3:17, 18.\n▪ Gbɔ Dzi ɖi na Wo. “Mido dɔmetɔtrɔ kple nublanuikpɔkpɔ, dɔmekɔkɔ, ɖokuibɔbɔɖeanyi, dɔmefafa, dzigbɔgbɔ blewu.”—Kolosetɔwo 3:12.\nNe míelé be na ame tsitsiwo la, ekema míele bubu dem Mawu ŋutɔ ƒe dzidzenuwo ŋu elabena eƒe Nya la gblɔ be: “Bu amegã [alo nyagã] ɖeɖi la.”—Mose III, 19:32.\nÐewohĩ anyo be ame tsitsi aɖewo nayi kɔdzi woado wo akpɔ nyuie\nƉoe Ɖe Amewo Ɖoe Ɖe Amewo Te Nɔnɔ Ðe Tsitsi Me Kuxiwo Nu\ng 4/06 axa 22-25


Zakariya 4 | Biblia Le Internet Dzi | Xexe Yeye Gɔmeɖeɖe\nŊutega 5: Akaɖiti kple amiti eve (1-14)\n‘Menye le ŋusẽ me o, ke boŋ to nye gbɔgbɔ dzi’ (6)\nMègado vlo ŋkeke si nuwo dze egɔme sue la o (10)\n4 Mawudɔla si nɔ nu ƒom kplim la trɔ gbɔ va nyɔm, abe ale si wonyɔa ame tso alɔ̃ me ene. 2 Eye wòbiam be: “Nu ka kpɔm nèle?” Eye meɖo eŋu be: “Mele akaɖiti si nye sika sɔŋ,+ eye agba goboe aɖe le etame, la kpɔm. Akaɖigbɛ adre le akaɖitia dzi,+ eye alɔ adre siwo me to le la tso agba goboe la me ɖo akaɖigbɛ ɖe sia ɖe me. 3 Amiti eve le akaɖitia xa,+ ɖeka le agba goboe la ƒe ɖusime, eye evelia le eƒe miame.” 4 Eye mebia mawudɔla si le nu ƒom kplim la be: “Nye aƒetɔ, nu kae nu siawo fia?” 5 Eye mawudɔla si le nu ƒom kplim la biam be: “Mènya nu si nu siawo fia oa?” Meɖo eŋu be: “Ao, nye aƒetɔ.” 6 Eya ta egblɔ nam be: “Yehowa ƒe gbedeasi na Zerubabel ye nye esi, ‘“Mava eme to aʋakɔ alo ŋusẽ me o,+ ke boŋ to nye gbɔgbɔ dzi,”+ aʋakɔwo ƒe Yehowa ye gblɔe. 7 Oo to gã, nu ka kee nènye o, àzu sɔsɔeƒe*+ le Zerubabel+ ŋgɔ. Eyae aɖe etamekpe ɖe go. Woanɔ ɣli dom le eŋu be: “Enya kpɔ loo! Enya kpɔ loo!”’” 8 Eye Yehowa ƒe gbe gava nam be: 9 “Zerubabel ƒe asie ɖo xɔ sia gɔme anyi,+ eye eƒe asie awu enu.”+ Ne miadze sii be, aʋakɔwo ƒe Yehowa ye dɔm ɖe mia gbɔ. 10 “Elabena ame kae ado vlo ŋkeke si nuwo dze egɔme sue?+ Elabena amewo akpɔ dzidzɔ, eye woakpɔ tsumikpe* si le Zerubabel si. Ŋku adre siawoe nye Yehowa ƒe ŋku, siwo le tsatsam le anyigba blibo la dzi.”+ 11 Eye mebiae be: “Nu kae amiti eve siwo le akaɖiti la ƒe ɖusime kple eƒe miame la fia?”+ 12 Eye megabiae zi evelia be: “Nu kae amitilɔ* eve siwo me sikami le tsyɔtsyɔm le to sikalɔ eveawo me, la fia?” 13 Eye wòbiam be: “Mènya nu si nu siawo fia oa?” Eye meɖo eŋu be: “Ao, nye aƒetɔ.” 14 Egblɔ nam be: “Wole tsitre ɖi na amesiamina eve siwo tɔ ɖe anyigba bliboa ƒe Aƒetɔ la gbɔ.”+\n^ Egɔmeɖeɖe tẽe, “kpe; gaɣi.”\n^ Efia, amitilɔ si tse kplanyaa.


Fia La Le Eƒe Amewo Ŋu Kɔm Le Gbɔgbɔ Me | Mawu Fiaɖuƒe\nGBE BUBU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Batak (Karo) Batak (Toba) Bicol Bislama Bulgarian Cambodian Catalan Cebuano Chichewa Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Cibemba Cinyanja Croatian Czech Dangme Danish Drehu Dutch Efik Estonian Eŋlisi Eʋegbe Fijian Finnish Fon Franse Ga Georgian German Greek Guarani Gun Haitian Creole Hausa Hebrew Herero Hiligaynon Hindi Hungarian Icelandic Igbo Iloko Indonesian Isoko Italian Japanese Javanese Kazakh Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kwangali Kwanyama Laotian Latvian Lingala Lithuanian Lunda Luvale Macedonian Macua Malagasy Malay Malayalam Maltese Mauritian Creole Maya Moore Myanmar Ndebele Ndebele (Zimbabwe) Ndonga Nepali Nias Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sena Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tiv Totonac Tshiluba Tshwa Tsonga Turkish Turkmen Tuvaluan Twi Tzotzil Ukrainian Umbundu Venda Vietnamese Wallisian Waray-Waray Wolaita Xhosa Yoruba Zapotec (Isthmus) Zulu\nAle si Yesu le eyomedzelawo ŋu kɔm le gbɔgbɔ me kple nu si ta wòle esia wɔm\n1-3. Nu kae Yesu wɔ esi wòkpɔe be wonɔ ɖi ƒom gbedoxɔa?\nYESU dea bubu gbedoxɔ si nɔ Yerusalem la ŋu vevie, elabena enya teƒe si tɔgbi wònye. Tso gbe aɖe gbe ke la, gbedoxɔae nye afi si koŋ tadedeagu vavãtɔ yia edzi le le anyigba dzi. Gake ele be tadedeagu ma nanɔ dzadzɛ ahanɔ kɔkɔe, elabena enye tadedeagu na Mawu kɔkɔe, Yehowa. Eya ta bu ale si Yesu anya se le eɖokui me esi wòva gbedoxɔa me le Nisan 10, ƒe 33 M.Ŋ. dzi eye wòkpɔe be wonɔ ɖi ƒom teƒea la ŋu kpɔ. Nu kawoe nɔ edzi yim?—Mixlẽ Mateo 21:12, 13.\n2 Asitsala kple gaɖɔlila ŋuklẽlawo bɔbɔ nɔ anyi ɖe gbedoxɔa ƒe akpa si nye Dukɔwo Me Tɔwo Ƒe Xɔxɔnua henɔ ame siwo va afi ma be yewoasa vɔ na Yehowa la tafam. * Yesu “[nyã] ame siwo le nu dzram kple ame siwo le nu ƒlem le gbedoxɔa me la katã do goe, eye wòmu gaɖɔlilawo ƒe kplɔ̃wo.” (Tsɔe sɔ kple Nexemiya 13:7-9.) Ebu fɔ ɖokuitɔdila mawo be wotsɔ ye Fofo ƒe aƒe la wɔ “adzodalawo ƒe doe.” Yesu to esia dzi ɖe ale si wòdea bubu gbedoxɔa kple nu si wòle tsitre ɖi na ŋu la fia. Ele be tadedeagu si wotsɔna naa Fofoa la nanɔ dzadzɛ!\n3 Ƒe alafa geɖe le ema megbe, esi woɖo Yesu zi dzi abe Mesia Fiaɖuƒea ƒe Fia ene vɔ la, egakɔ gbedoxɔ aɖe ŋu, eye esia ka mí ame siwo katã di be míasubɔ Yehowa le mɔ nyuitɔ nu egbea. Gbedoxɔ ka ŋue wòkɔ?\n“Lewi Viwo” Ŋu Kɔkɔ\n4, 5. (a) Tso ƒe 1914 va ɖo ƒe 1919 ƒe gɔmedzedze lɔƒo la, aleke wokɔ Yesu yomedzela amesiaminawo ŋui? (b) Ðe Mawu ƒe amewo ŋu kɔkɔ la se ɖe afi ma? Ðe eme.\n4 Abe ale si míekpɔe le agbalẽ sia ƒe Ta Evelia me ene la, esi woɖo Yesu zi dzi le ƒe 1914 me megbe la, eya kple Fofoa wova lé ŋku ɖe gbɔgbɔmegbedoxɔa, si nye ɖoɖo siwo wowɔ ɖe tadedeagu vavãtɔ ŋu la ŋu. * Esi wova lé ŋku ɖe gbedoxɔa ŋu vɔ la, Fia la kpɔe be ehiã be yeakɔ “Lewi viwo,” si le tsitre ɖi na Kristotɔ amesiaminawo, la ŋu. (Mal. 3:1-3) Tso ƒe 1914 va ɖo ƒe 1919 ƒe gɔmedzedze lɔƒo me la, Yehowa, Galólola la, ɖe mɔ eƒe amewo to dodokpɔ kple nɔnɔme sesẽ geɖewo me be yeatsɔ akɔ wo ŋu. Dzidzɔtɔe la, amesiamina mawo to dodokpɔ sesẽ mawo me do dedie, si na wo ŋu kɔ nyuie azɔ eye wole klalo be yewoaɖee afia be yewodi vevie be yewoawɔ dɔ na Mesia Fia la!\n5 Ðe ema fia be Mawu ƒe amewo ŋu kɔkɔ se ɖe afi ma? Ao. Le ŋkeke mamlɛawo katã me la, Yehowa to Mesia Fia la dzi le kpekpem ɖe eyomedzelawo ŋu be woanɔ dzadzɛ ale be woate ŋu ayi edzi anɔ gbɔgbɔmegbedoxɔa me. Míadzro ale si wòle wo ŋu kɔm le agbenɔnɔ kple hakplɔɖoɖo gome la me le ta eve siwo kplɔ esia ɖo me. Gake mina míadzro ale si wòle wo ŋu kɔm le gbɔgbɔ me la me gbã. Ado ŋusẽ míaƒe xɔse ŋutɔ be míadzro nu siwo wɔm Yesu le—esiwo dzena gaglã kple esiwo medzena gaglã o siaa—tsɔ le kpekpem ɖe eyomedzelawo ŋu be woanɔ dzadzɛ le gbɔgbɔ me la me.\n“Mikɔ Mia Ðokui Ŋu!”\n6. Aleke nya siwo Yehowa gblɔ na Yudatɔ aboyomewo la na míese nu si wòfia be woanɔ dzadzɛ le gbɔgbɔ me la gɔme?\n6 Nu kae wòfia be woanɔ dzadzɛ le gbɔgbɔ me? Be míaɖo nya sia ŋu la, mina míadzro nya siwo Yehowa gblɔ na Yudatɔwo esi ɣeyiɣia de be woatrɔ agbɔ tso aboyo me le Babilon le ƒe alafa adelia D.M.Ŋ. me la me kpɔ. (Mixlẽ Yesaya 52:11.) Gbedoxɔa dzadzraɖo kple tadedeagu vavãtɔ gbugbɔɖoanyi ta koŋue Yudatɔawo atrɔ agbɔ va Yerusalem ɖo. (Ezra 1:2-4) Yehowa di be yeƒe amewo naɖe asi le Babilontɔwo ƒe subɔsubɔnuwɔna ɖe sia ɖe ŋu. De dzesii be nya siwo wògblɔ na wo la dometɔ ɖe sia ɖe nye sedede. Egblɔ be: “Migaka asi nu makɔmakɔ aɖeke ŋu o!,” “miʋu tso wo dome,” “mikɔ mia ɖokui ŋu!” Mele be woatsɔ alakpasubɔsubɔ nuwɔna aɖeke aƒo ɖi tadedeagu vavãtɔ o. Eya ta nya ta kae míaƒo azɔ? Be woanɔ dzadzɛ le gbɔgbɔ me fia be woaƒo asa na alakpasubɔsubɔ ƒe nufiafiawo kple eƒe nuwɔna ɖe sia ɖe.\n7. Ðoɖo ka dzie Yesu to le kpekpem ɖe eyomedzelawo ŋu be woanɔ dzadzɛ le gbɔgbɔ me?\n7 Esi woɖo Yesu Fiae megbe teti la, ewɔ ɖoɖo aɖe si dze gaglã, si dzi wòato akpe ɖe eyomedzelawo ŋu be woanɔ dzadzɛ le gbɔgbɔ me. Ðoɖo mae nye be Kristo ɖo kluvi nuteƒewɔla kple aɖaŋudzela la le ƒe 1919 me. (Mat. 24:45) Hafi ƒe ma naɖo la, Biblia Nusrɔ̃viwo kɔ wo ɖokuiwo ŋu tso alakpasubɔsubɔ nufiafia geɖe me xoxo. Gake egahiã be woakɔ wo ŋu ɖe edzi le gbɔgbɔ me. Kristo to eƒe kluvi nuteƒewɔla la dzi na numekɔkɔ eyomedzelawo vivivi be ele be woaɖe asi le azãɖuɖu kple kɔnu aɖewo ŋu. (Lod. 4:18) Mina míadzro wo dometɔ aɖewo me kpɔ.\nÐe Wòle Be Kristotɔwo Naɖu Kristmas-a?\n8. Nu kae Biblia Nusrɔ̃viwo nya tso Kristmas ŋu tso gbe aɖe gbe ke, gake nu ka gɔmee womese ɣemaɣi o?\n8 Biblia Nusrɔ̃viwo nya tso gbe aɖe gbe ke be trɔ̃subɔsubɔ mee Kristmas dzɔ tso eye be menye December 25 dzie wodzi Yesu o. Le kpɔɖeŋu me, December 1881 ƒe Zion Gbetakpɔxɔ gblɔ be: “Wokplɔ trɔ̃subɔla miliɔn geɖewo va sɔlemehaa me. Togbɔ be wotrɔ ŋkɔ be yewozu kristotɔwo hã la, womeɖe asi le woƒe trɔ̃subɔsubɔkɔnuwo ŋu o, elabena ɖeko wotrɔ ŋkɔ na woƒe trɔ̃nuawo be wozu sɔlemeha nunɔlawo, eye wotrɔ ŋkɔ na woƒe trɔ̃subɔsubɔzãwo be wozu kristotɔwo ƒe azãwo. Azã siawo dometɔ ɖekae nye Kristmas.” Le ƒe 1883 me la, woɖe nu me le Gbetakpɔxɔ me nyati aɖe si ƒe tanyae nye “Ɣekaɣie Wodzi Yesu?” me be October ƒe gɔmedzedze lɔƒoe wodzi Yesu. * Ke hã, Biblia Nusrɔ̃viawo mese egɔme ɣemaɣi be ele be yewoadzudzɔ Kristmas ɖuɖu o. Brooklyn Betel ƒomea me tɔwo kura gɔ̃ hã gakpɔtɔ nɔ eɖum. Gake nuwo va dze tɔtrɔ le ƒe 1926 megbe. Nu ka tae?\n9. Nu ka gɔmee Biblia Nusrɔ̃viwo va se tso Kristmas ŋu?\n9 Biblia Nusrɔ̃viawo yi edzi wɔ numekuku tsitotsito tso nya sia ŋu eye wova se egɔme be afi si Kristmas dzɔ tso kple nu siwo yia edzi le azã ma ɖuɣi la katã medea bubu Mawu ŋu o. Nyati si nye “Afi Si Kristmas Dzɔ Tso,” si wota ɖe December 14, 1927 ƒe Nunyonameɣi magazinea me la gblɔ be trɔ̃subɔlawo ƒe azãe Kristmas nye; edo ƒome kple trɔ̃subɔsubɔ eye wòdoa dzidzɔkpɔkpɔ yome nɔnɔ ɖe ŋgɔ. Woɖe eme le nyatia me be Kristo mede se be woaɖu azã sia o, eye wotsɔ ŋkubiãnya sia ƒo etae be: “Esi wònye be xexea, míaƒe ŋutilã, kple Abosam kpɔa dzidzɔ ɖe azã sia . . . ŋu ta la, edze ƒãa be mesɔ be ame siwo tsɔ wo ɖokuiwo na be yewoasubɔ Yehowa bliboe la nayi edzi akpɔ gome le eɖuɖu me o.” Eya ta mewɔ nuku o be Betel ƒomea megaɖu Kristmas le December ma me o, eye womegaɖui kpɔ hã o va se ɖe egbe!\n“KRISTMAS, EƑE DZƆTSOƑE KPLE TAÐODZINU”\nLE December 1928 me la, Nɔviŋutsu Richard H. Barber (si wote fli ƒo xlãe le miame) ƒo nuƒo ʋãme aɖe le radio dzi tso Kristmas ŋu. Wota nuƒo ma me nyawo ɖe December 12, 1928 ƒe Nunyonameɣi magazinea me, le tanya si nye “Kristmas, Eƒe Dzɔtsoƒe Kple Taɖodzinu” te. Nya siwo wògblɔ le nuƒoa me dometɔ aɖewoe nye esi:\n“Satana . . . le nu fiam amewo be woade bubu Yesu dziɣi, esime wònye vidzĩ, ŋu wu esi woade bubu Yesu ƒe kuɣi, esime wònye ame tsitsi la ŋu kple susu be yeatsyɔ nu tafea ƒe vevienyenye dzi.”\n“Ame sia ame nya be agbeɖuɖu vivivo, nu baɖa wɔwɔ, ahamumu, kple aglotutu siwo gbɔ eme sɔŋ ye yia edzi le Kristmas ɖuɣi . . . Edze ƒãa be nu siawo dometɔ aɖeke medea bubu Yehowa Mawu loo alo Via ŋu o.”\n“Satana dze agbagba va ƒã azãwo, ŋkekenyuiwo, ŋkeke kɔkɔewo, kple nutsitsidɔ ŋkeke siwo dzɔ tso trɔ̃subɔsubɔ me la ɖe sɔlemehaa me . . . Ete ŋu na amewo va da asi ɖe eƒe nutovɛ vɔ̃ɖi mawo dzi hetsɔ Kristotɔwo ƒe ŋkɔ da ɖe wo dzi be yeatsɔ aɖe alɔme le Mawu gã Yehowa ŋu.”\nƑe 1926 me, zi mamlɛtɔ si woɖu Kristmas le Brooklyn Betel\n10. (a) Aleke woklo nu le Kristmas ŋu le December 1928 me? (Kpɔ aɖaka si nye “ Kristmas, Eƒe Dzɔtsoƒe Kple Taɖodzinu” hã.) (b) Aleke woxlɔ̃ nu Mawu ƒe amewo tso ŋkekenyui kple azãɖuɖu bubu siwo wòle be woaƒo asa na la ŋui? (Kpɔ aɖaka si nye “ Nukoklo Le Ŋkekenyui Kple Azãɖuɖu Bubuwo Dzi.”)\n10 Le ƒe si kplɔe ɖo me la, wogaxlɔ̃ nu Biblia Nusrɔ̃viawo vevie tso Kristmas ŋu. Le December 12, 1928 dzi la, Nɔviŋutsu Richard H. Barber, si nye Brooklyn Betel ƒomea me tɔ la ƒo nuƒo ʋãme aɖe le radio dzi tsɔ klo nu le trɔ̃subɔsubɔnuwɔna nyɔŋu siwo me azã sia dzɔ tso la dzi. Aleke Mawu ƒe amewo wɔ nu ɖe mɔfiame sia si me kɔ, si tso míaƒe dɔwɔƒegã la ŋui? Nɔviŋutsu Charles Brandlein gblɔ tso ɣeyiɣi si me eya kple eƒe ƒomea wodzudzɔ Kristmas ɖuɖu la ŋu be: “Ðe wòve mí be míaɖe asi le trɔ̃subɔsubɔnuwɔna mawo ŋua? Kura o! . . . Ðeko wòle na mí abe awu xoxo vuvu aɖe tsɔtsɔ ƒu gbe ene.” Nɔviŋutsu Henry A. Cantwell, si va zu dzikpɔla mɔzɔla emegbe, hã se le eɖokui me nenema. Egblɔ be: “Dzidzɔe wònye na mí be míeɖe asi le nu mawo ŋu tsɔ ɖee fia be míelɔ̃ Yehowa vavã.” Kristo yomedzela siwo nɔ anyi ɣemaɣi la lɔ̃ faa wɔ tɔtrɔ siwo hiã heɖe asi le azã ma si dzɔ tso alakpasubɔsubɔ me la ɖuɖu ŋu. *—Yoh. 15:19; 17:14.\n11. Aleke míate ŋu aɖee afia be Mesia Fia la ƒe akpa dzie míele vavã?\n11 Kpɔɖeŋu nyui kae nye esi Biblia Nusrɔ̃vi wɔnuteƒe mawo ɖo ɖi na mí! Ele be woƒe kpɔɖeŋu nyui sia naʋã mí míabia mía ɖokui be: ‘Aleke mewɔa nu ɖe mɔfiame siwo tsoa habɔbɔa gbɔ la ŋui? Ðe metsɔa dzidzɔ xɔa wo hewɔna ɖe wo dzia?’ Ne míelɔ̃na faa ɖoa to la, aɖee afia be Mesia Fia la ƒe akpa dzie míele vavã, ame si le kluvi nuteƒewɔlaa zãm tsɔ le gbɔgbɔmenuɖuɖu nam mí ɖe ɣeyiɣi nyuitɔ dzi.—Dɔw. 16:4, 5.\nNUKOKLO LE ŊKEKENYUI KPLE AZÃÐUÐU BUBUWO DZI\nTSO gbe aɖe gbe ke la, Kristo le kpekpem ɖe eyomedzelawo ŋu be woaganye xexea ƒe akpa aɖeke o. Na míakpɔ nuxlɔ̃ame siwo wona Mawu ƒe amewo gbe aɖe gbe ʋĩi ke tso ŋkekenyui kple azãɖuɖu vovovo siwo wòle be Kristotɔ vavãwo naƒo asa na ŋu la dometɔ aɖewo ɖa.\nEaster. “Ðeko wosi akalo na trɔ̃subɔsubɔzã nyanyɛ si nye Easter la hã be woaɖui le sɔlemeha si woawo ŋutɔ wobe enye Kristotɔwo ƒe ha la me.”—December 12, 1928 ƒe Nunyonameɣi, axa 168.\nValentine Zã. “Afi si Valentine Kɔkɔe ƒe Azã dzɔ tso la na wòdze ƒãa be mele kɔkɔe le mɔ aɖeke nu be woayɔe be ŋkeke kɔkɔe o.”—December 25, 1929 ƒe Nunyonameɣi, axa 208.\nDzigbezã. “Ame eve ŋu koe Ŋɔŋlɔawo ƒo nu tsoe be woɖu dzigbezã; wo dometɔ ɖekae nye Egiptetɔwo ƒe Farao, si nye fia trɔ̃subɔla si ɖu dzigbezã le Yosef ƒe ɣeyiɣia me, eye ame eveliae nye Herodes, si ƒe dzigbezãɖuɣi wowu Yohanes Amenyrɔɖetsimela. Biblia megblɔ tso Mawu ƒe amewo dometɔ aɖeke ŋu be eɖu dzigbezã o.”—May 6, 1936 ƒe Nunyonameɣi, axa 499.\nƑe Yeye Zã. “Ŋkeke ka ke dzie wòɖadze o, Ƒe Yeye Zã la kple eƒe aglotutu siwo gbɔ eme kpakple ahamumu siwo yia edzi le eɖuɖu me la mesɔ na Kristotɔwo o. Kristotɔ gbãtɔwo meɖu azã sia o.”—December 22, 1946 ƒe yevugbe me Nyɔ! axa 24.\nÐe Wòle Be Kristotɔwo Nazã Atitsogaa?\nAtitsoga kple fiakuku ƒe akɔtadzesia (Kpɔ memama 12 kple 13)\n12. Ƒe geɖe va yi la, aleke Biblia Nusrɔ̃viwo bua atitsogae?\n12 Ƒe geɖe va yi la, Biblia Nusrɔ̃viwo bua atitsoga be enye dzesi si sɔ be Kristotɔwo nazã. Womebui be ele be yewoade ta agu na atitsoga ya o, elabena wonya be trɔ̃subɔsubɔ menyo o. (1 Kor. 10:14; 1 Yoh. 5:21) Le keke ƒe 1883 me ke la, Gbetakpɔxɔ na eme kɔ nyuie be “tadedeagu na nɔnɔmewɔwɔe ɖe sia ɖe nye ŋunyɔ na Mawu.” Gake le gɔmedzedzea me la, Biblia Nusrɔ̃viwo susui be yewoate ŋu azã atitsoga le mɔ aɖewo nu wòasɔ. Le kpɔɖeŋu me, wotsɔa dzidzɔ dea atitsoga kple fiakuku ƒe akɔtadzesi woƒe awuwo ŋu. Wose egɔme ɣemaɣi be esia nye dzesi be yewoka ɖe edzi be ne yewowɔ nuteƒe va se ɖe ku me la, yewoaxɔ agbefiakuku la. Tso ƒe 1891 me la, wodze atitsoga kple fiakuku ƒe akɔtadzesia tata ɖe Gbetakpɔxɔ ƒe akpa dzi.\n13. Numekɔkɔ kawoe wona Kristo yomedzelawo tso atitsoga zazã ŋu? (Kpɔ aɖaka si nye “ Numekɔkɔ Siwo Wona Vivivi Tso Atitsoga Zazã Ŋu” hã.)\n13 Biblia Nusrɔ̃viawo melɔ̃a nu le atitsoga kple fiakuku ƒe akɔtadzesia gbɔ kura o. Gake tso ƒe 1920-awo ƒe nuwuwu lɔƒo la, wova ɖe nu me na Kristo yomedzelawo vivivi tso atitsoga zazã ŋu. Nɔviŋutsu Grant Suiter, si va zu Dɔdzikpɔhaa me tɔ emegbe la gblɔ tso takpekpe aɖe si wowɔ le Detroit, Michigan (U.S.A.) le ƒe 1928 me ŋu be: “Le takpekpe ma me la, menye ɖeko wogblɔ be mehiã be míazã atitsoga kple fiakuku ƒe akɔtadzesia o, ke boŋ wona eme kɔ na mí ƒãa hã be enye nu gbegblẽ.” Le ƒe ʋɛ siwo kplɔe ɖo me la, wogana numekɔkɔ geɖe tso nya sia ŋu. Eme va kɔ nyuie be mele be woazã atitsoga le tadedeagu si le dzadzɛ hele kɔkɔe la me o.\nNUMEKƆKƆ SIWO WONA VIVIVI TSO ATITSOGA ZAZÃ ŊU\nMenye ɖeko atitsoga kple fiakuku ƒe akɔtadzesia zazã mehiã o, ke boŋ enye nu gbegblẽ hã.—Takpekpe si wowɔ le Detroit, Michigan (U.S.A.) le ƒe 1928 me.\nAtitsoga kple fiakuku ƒe akɔtadzesia zazã nye trɔ̃- subɔsubɔnuwɔna.—Agbalẽ si nye Dzadzraɖo Wɔwɔ (si le yevugbe me), si wota le ƒe 1933 me, axa 239.\nTrɔ̃subɔsubɔ mee atitsoga dzɔ tso.—February 28, 1934 ƒe Nunyonameɣi, axa 336.\nAti dzɔdzɔe ŋue Yesu ku ɖo, ke menye atitsoga o.—November 4, 1936 ƒe Nunyonameɣi, axa 72 kple agbalẽ si nye Kesinɔnuwo (si le yevugbe me), si wota le ƒe 1936 me, axa 27.\nWoɖe Helagbe me nya stau·rosʹ gɔme le Biblia geɖe me be “atitsoga.” Gake na míakpɔ nya siwo numekugbalẽ vovovowo gblɔ tso Helagbe me nya sia ŋu ɖa:\n“Helagbe me nya [stau·rosʹ] la “fia . . . ati dzɔdzɔe ko.”—Mawu, Biblia, Kple Osɔfowo Ŋutinunya Ƒe Numekugbalẽ (Eŋlisigbe).\n“Efia ati tsrala ɖeka ko. Mefia ‘atitsoga’ o.”—Amehehe Ðe Ati Ŋu Le Blema (Eŋlisigbe).\n“Nu si wòfia katã koe nye ati sesẽ si le tsrala, abe esiwo agbledelawo ɖina ne wole kpɔ tɔm ene.”—Atitsoga Ƒe Ŋutinya (Eŋlisigbe).\n“Nya ma mefia ati eve siwo wotsɔ tso ga wo nɔewo me le mɔ aɖeke nu o, ke boŋ efia ati ɖeka ko.”—Zɔhɛ Biblia La (Eŋlisigbe).\n“Enye ati dzɔdzɔe ɖeka . . . Mehe susu yi ati eve siwo wotsɔ tso ga wo nɔewo me dzi kura o.”—Numekuku Tsitotsito Ŋuti Nyadigbalẽ (Eŋlisigbe).\n14. Aleke Mawu ƒe amewo wɔ nu ɖe numekɔkɔ siwo wona wo vivivi tso atitsoga ŋu la ŋui?\n14 Aleke Mawu ƒe amewo wɔ nu ɖe numekɔkɔ siwo wona wo vivivi tso atitsoga ŋu la ŋui? Ðe woyi edzi nɔ atitsoga kple fiakuku ƒe akɔtadzesi si gbɔ womelɔ̃a nu le o la zãma? Nɔvinyɔnu Lela Roberts, si le Yehowa subɔm hena ƒe geɖe la gblɔ be: “Esi míenya se nu si wòle tsitre ɖi na gɔme nyuie ko la, míedzudzɔ ezazã enumake.” Nɔvinyɔnu wɔnuteƒe bubu si ŋkɔe nye Ursula Serenco hã ɖe ale si ame geɖe se le wo ɖokui me la gblɔ ale: “Míeva se egɔme be nu si ŋu míedea asixɔxɔe tsã be enye dzesi na mía Aƒetɔ ƒe ku kple míaƒe nuteƒewɔwɔ abe Kristotɔwo ene la, sigbeɖe trɔ̃subɔsubɔ ƒe dzesie wònye. Le ɖekawɔwɔ me kple Lododowo 4:18 me nyawo la, dzi dzɔ mí be kekelia me va kɔ ɖe edzi.” Kristo yomedzela wɔnuteƒe mawo medi be yewoakpɔ gome le alakpasubɔsubɔ nuwɔna makɔmakɔ aɖeke me kura o!\n15, 16. Aleke míate ŋu aɖee afia be míedi vevie be míana Yehowa ƒe gbɔgbɔmegbedoxɔa ƒe anyigbadzixɔxɔnuawo nanɔ dzadzɛ?\n15 Esiae míawo hã míeɖo kplikpaa be míawɔ egbea. Míenya be Kristo le ɖoɖo aɖe si míekpɔna gaglã, si nye kluvi nuteƒewɔla kple aɖaŋudzela la, dzi tom le kpekpem ɖe eyomedzelawo ŋu be woanɔ dzadzɛ le gbɔgbɔ me. Eya ta ne woto gbɔgbɔmenuɖuɖu siwo wonaa mí dzi kɔ to dzi na mí be alakpasubɔsubɔ mee nuwɔna alo kɔnu aɖewo dzɔ tso la, míewɔa asitɔtrɔ siwo hiã la enumake ɖokuibɔbɔtɔe. Abe mía nɔviŋutsu kple nɔvinyɔnu siwo nɔ anyi le Kristo ƒe anyinɔɣia ƒe gɔmedzedze ene la, míeɖoe kplikpaa be míana Yehowa ƒe gbɔgbɔmegbedoxɔa ƒe anyigbadzixɔxɔnuawo nanɔ dzadzɛ.\n16 Le ŋkeke mamlɛawo katã me la, Kristo le nu siwo medzena gaglã o hã wɔm, be yeatsɔ akpɔ Yehowa ƒe amewo ƒe hamewo ta tso ame siwo ate ŋu aƒo ɖi hamea le gbɔgbɔ me la si me. Aleke wòle esia wɔmee? Mina míakpɔe ɖa.\n“Ame Vɔ̃ɖiwo” Me Mama Tso “Ame Dzɔdzɔewo” Gbɔ\n17, 18. Le ɖɔ ŋuti kpɔɖeŋua me la, nu kae nya siwo gbɔna la fia? (a) Ðɔ si woɖi ɖe ƒu me, (b) “Tɔmelã ɖe sia ɖe ƒomevi” ɖeɖe, (d) Tɔmelã nyuiawo dede nugowo me, (ɖ) Tɔmelã manyomanyoawo tsɔtsɔ ƒu gbe.\n17 Míaƒe Fia Yesu Kristo ƒe ŋku le Mawu ƒe amewo ƒe hame siwo le xexea me katã la ŋu be yeakpɔ wo ta. Togbɔ be míate ŋu akpɔ esia gaglã o hã la, Kristo kple mawudɔlawo le amewo me mama dɔ aɖe wɔm. Yesu ƒo nu tso esia ŋu le ɖɔ ŋuti kpɔɖeŋua me. (Mixlẽ Mateo 13:47-50.) Kpɔɖeŋu sia gɔme ɖe?\nÐɔ la le tsitre ɖi na Fiaɖuƒegbeƒãɖeɖedɔ si wɔm wole le ameƒomea ƒe atsiaƒua me (Kpɔ memama 18)\n18 “Ðɔ aɖe si woɖi ɖe ƒu me.” Ðɔ la le tsitre ɖi na Fiaɖuƒegbeƒãɖeɖedɔa eye atsiaƒu la le tsitre ɖi na ameƒomea, si wole gbeƒã ɖem na. Eɖea “tɔmelã ɖe sia ɖe ƒomevi.” Nya nyuia hea ame ƒomevi vovovowo—ame siwo wɔa ŋgɔyiyi va zua Kristotɔ vavãwo kple ame geɖe siwo ate ŋu aɖe ɖetsɔleme fia gbã gake womeva wɔa ɖeka kple tadedeagu vavãtɔ o siaa. * Woƒo tɔmelã “nyuiawo nu ƒu” ɖe nugowo me. Woƒoa dzinyuitɔwo nu ƒu ɖe hamewo, siwo wotsɔ sɔ kple nugowo, la me be woatsɔ tadedeagu si le dzadzɛ na Yehowa. “Wotsɔ manyomanyoawo ya ƒu gbe.” Le ŋkeke mamlɛawo katã me la, Kristo kple mawudɔlawo le “ame vɔ̃ɖiwo” me mam ɖa tso “ame dzɔdzɔewo” gbɔ. * Eya ta womeɖea mɔ na ame siwo si dzi ƒe nɔnɔme nyui mele o—ɖewohĩ ame siwo medi be yewoaɖe asi le dzixɔse kple nuwɔna gbegblẽwo ŋu o—la be woava ƒo ɖi hamea o. *\n19. Aleke nèsena le ɖokuiwo me tso nu siwo wɔm Kristo le be yeatsɔ akpɔ Mawu ƒe amewo kple tadedeagu vavãtɔa ta be woayi edzi anɔ dzadzɛ la ŋu?\n19 Ðe mede dzi ƒo na mí ŋutɔ be míenya be míaƒe Fia Yesu Kristo le ame siwo le eƒe dzikpɔkpɔ te la ta kpɔm oa? Eye ɖe mefaa akɔ na mí ŋutɔ be míenya be ale si Yesu ʋã ŋu ɖe tadedeagu vavãtɔ ŋu le ƒe alafa gbãtɔ me hekɔ gbedoxɔa ŋu la, nenema kee wògale ŋu ʋãm ɖe tadedeagu vavãtɔ kple tadeagula vavãwo ŋu egbea oa? Aleke gbegbe míedaa akpee nye esi be Kristo le dɔ dzi vevie be yeakpɔ Mawu ƒe amewo ta be woanɔ dzadzɛ le gbɔgbɔ me ahatsɔ subɔsubɔ vavã si le dzadzɛ ana Yehowa! Eya ta mina míaƒo asa na alakpasubɔsubɔ nuwɔna ɖe sia ɖe atsɔ aɖee afia be míewɔa nuteƒe na Fia la kple eƒe Fiaɖuƒea.\n^ mm. 2 Esi wònye be gaku aɖe koŋ li wòle be Yudatɔ siwo va gbedoxɔa me nazã atsɔ axe gbedoxɔmedzɔ si woxena ƒe sia ƒe ta la, eva hiãna be woaɖɔli ga, eye gaɖɔlilawo biana be woaxe fe na yewo ɖe ga si woɖɔli na wo ta. Azɔ hã, ele be woaƒle lã siwo woatsɔ asa vɔe. Anɔ eme be asi si wodona ɖe lãwo ŋu kple ga home si gaɖɔlilawo xɔna la gbɔ eme akpa eya tae Yesu yɔ wo be “adzodalawo” ɖo.\n^ mm. 4 Yehowa ƒe ame siwo le anyigba dzi la dea ta agu nɛ le gbɔgbɔmegbedoxɔ gã la ƒe anyigbadzixɔxɔnuawo.\n^ mm. 8 Woɖe eme le nyatia me be gbɔgblɔ be wodzi Yesu le December, si nye vuvɔŋɔli, me “mewɔ ɖeka kple nya si Biblia gblɔ be alẽkplɔlawo nɔ gbedzi nɔ woƒe alẽwo ŋu dzɔm o.”—Luka 2:8.\n^ mm. 10 Nɔviŋutsu Frederick W. Franz gblɔ le lɛta aɖe si wòŋlɔ na nɔvi aɖe le November 14, 1927 dzi me be: “Míegale Kristmas ɖu ge le Betel ƒe sia me o. Betel ƒomea da asi ɖe edzi be míadzudzɔ Kristmas ɖuɖu.” Le ɣleti ʋɛ aɖewo megbe la, Nɔviŋutsu Franz gblɔ le lɛta bubu si wòŋlɔ le February 6, 1928 dzi me be: “Aƒetɔ la le mía ŋu kɔm vivivi tso vodada siwo me Abosam ƒe Babilon habɔbɔa kplɔ mí de tsã la me.”\n^ mm. 18 Le kpɔɖeŋu me, bu eŋu kpɔ; le ƒe 2013 me la, gbeƒãɖela 7,965,954 ye míenye le xexea me godoo, gake ame 19,241,252 sɔŋ ye de Kristo ƒe ku ƒe Ŋkuɖodzia le ƒe ma me.\n^ mm. 18 Tɔmelã nyuiawo me mama tso manyomanyoawo gbɔ to vovo na alẽwo me mama tso gbɔ̃wo gbɔ. (Mat. 25:31-46) Alẽwo me mama tso gbɔ̃wo gbɔ, alo ʋɔnudɔdrɔ̃ amewo be wonye alẽwo alo gbɔ̃wo, ayi edzi le xaxa gã si gbɔna me. Va se ɖe ɣemaɣi la, ame siwo nye tɔmelã manyomanyowo la agate ŋu atrɔ ava Yehowa gbɔ, eye woaƒo wo nu ƒu ɖe nugowo, alo hamewo, me.—Mal. 3:7.\n^ mm. 18 Mlɔebaa, woatsɔ tɔmelã manyomanyoawo aƒu gbe ɖe kpodzo bibi me, si le tsitre ɖi na tsɔtsrɔ̃ si ava wo dzi le etsɔme.\nNu kae nye gbɔgbɔmedzadzɛnyenye, eye ɖoɖo ka dzi tom Kristo le le kpekpem ɖe eyomedzelawo ŋu be woanɔ dzadzɛ le gbɔgbɔ me?\nAleke Kristo zã kluvi nuteƒewɔla kple aɖaŋudzelaa tsɔ kpe ɖe eyomedzelawo ŋu wova dzudzɔ Kristmas ɖuɖu heɖe asi le atitsoga kple fiakuku ƒe akɔtadzesia zazã ŋu?\nAleke nèsena le ɖokuiwò me le nu siwo wɔm Kristo le be yeatsɔ akpɔ tadedeagu vavãtɔ ta la ŋui?\nNusɔsrɔ̃tso míaƒe gbɔgbɔmedomenyinua ŋu kple ŋudzedzekpɔkpɔ ɖe eŋu akpe ɖe ŋuwò nàwɔ nuteƒe na Mawu.\nNu kae Yesu ƒe kpɔɖeŋu siwo ku ɖe nukuwula si dɔa alɔ̃, ɖɔ la kple vi nudomegblẽlaa ŋu fia?


Petro Gbe Nu Le Yesu Gbɔ | Yesu Ƒe Agbemeŋutinya\nMATEO 26:69-75 MARKO 14:66-72 LUKA 22:54-62 YOHANES 18:15-18, 25-27\nEsi amewo va lé Yesu le Getsemane-bɔa me la, apostoloawo gblẽe ɖi hesi le vɔvɔ̃ ta. Ke hã wo dometɔ eve va tɔ le mɔa dzi. Woawoe nye Petro “kple nusrɔ̃la bubu aɖe,” si anɔ eme be eyae nye apostolo Yohanes. (Yohanes 18:15; 19:35; 21:24) Ðewohĩ wogava kplɔ Yesu ɖo esime wokplɔe yina Ana ƒe me. Esi Ana ɖo Yesu ɖe Nunɔlagã Kayafa gbɔ la, Petro kple Yohanes nɔ amehawo yome le adzɔge ɖaa. Anye be wonɔ vɔvɔ̃m ɖe woƒe agbe ta, gake wogadi hã be yewoanya nu si adzɔ ɖe yewoƒe Aƒetɔ la dzi.\nYohanes nye nunɔlagã la ƒe ame nyanyɛ, eya ta woɖe mɔ nɛ wòge ɖe Kayafa ƒe me eye wònɔ xɔxɔnua. Ke Petro ya nɔ agboa nu le xexe va se ɖe esime Yohanes va ƒo nu na dɔlanyɔnu si nye agbonudzɔlaa. Ale wòɖe mɔ na Petro wòge ɖe eme.\nVuvɔ nɔ wɔwɔm, eya ta ame siwo nɔ xɔxɔnua do akadzo nɔ ƒuƒum. Esi wonɔ ʋɔnua drɔ̃m Yesu la, Petro hã va nɔ dzoa ƒum henɔ lalam be “yeakpɔ nu si ava dzɔ ɖa.” (Mateo 26:58) Esi Petro te ɖe dzoa ŋu azɔ ta la, agbonudzɔla si ɖe mɔ nɛ wòge ɖe eme la te ŋu kpɔe nyuie wu. Ebiae be: “Wò hã, menye ŋutsu sia ƒe nusrɔ̃lawo dometɔ ɖekae nènye oa?” (Yohanes 18:17) Ame bubuwo hã kpɔ Petro dze sii eye wotso enu be enye Yesu yomedzela.—Mateo 26:69, 71-73; Marko 14:70.\nEsia medzɔ dzi na Petro kura o. Medi be yeadze amewo nakpɔ hafi o, eye wòtso yi mɔa nu gɔ̃ hã. Petro sẽ nu be yemenye Yesu yomedzela o, eye wògblɔ gɔ̃ hã be: “Nyemenyae o, eye nyemese nya si gblɔm nèle hã gɔme o.” (Marko 14:67, 68) Ede asi “fiƒodenyawo gbɔgblɔ me heka atam ƒu edzi,” si fia be yelɔ̃ be yeaka atam be yeƒe nyaa le eme, eye vɔ̃ nedzɔ ɖe ye dzi ne mele eme o.—Mateo 26:74.\nƔemaɣi la, wonɔ ʋɔnu drɔ̃m Yesu, eye anɔ eme be Kayafa ƒe aƒea ƒe akpa si le dzi na xɔxɔnua ye wonɔ ʋɔnua drɔ̃mee le. Ðewohĩ Petro kple ame bubu siwo nɔ lalam le anyime la ate ŋu akpɔ ɖasefo vovovo siwo wokplɔ vɛ be woaɖi ɖase la ƒe yiyi kple gbɔgbɔ.\nGalileatɔe Petro nye, eya ta eƒe nuƒoƒo ɖe hae be aʋatso kamee wònɔ. Gawu la, enutsolawo dometɔ ɖeka nye Malko, ame si Petro kpa to na la ƒe ƒometɔ. Eya ta etso Petro nu gblɔ be: “Menye wòe mekpɔ le abɔa me kplii oa?” Esi Petro gasẽ nu zi etɔ̃lia la, koklo ku atɔ, abe ale si Yesu gblɔe ɖi ene.—Yohanes 13:38; 18:26, 27.\nAnɔ eme be ɣemaɣi la, Yesu nɔ dzia nɔ xɔxɔnua kpɔm le anyime. Aƒetɔ la trɔ, eye eya kple Petro ƒe ŋkume do go, si wɔe be nu si dzɔ la te ɖe Petro dzi vevie. Eɖo ŋku nya si Yesu gblɔ gaƒoƒo ʋɛ aɖewo do ŋgɔ esime wonɔ dziƒoxɔa dzi la dzi. Bu ale si gbegbe Petro ƒe dzi agbã le nu si wòwɔ la ta ŋu kpɔ! Petro do go yi xexe ɖafa avi vevie.—Luka 22:61, 62.\nAleke wɔ nu sia te ŋu dzɔ? Aleke wòdzɔe be Petro, ame si ka ɖe edzi be yenye nuteƒewɔla si li ke le gbɔgbɔ me la gbe nu le eƒe Aƒetɔ gbɔ? Tsitretsiɖeŋulawo tro gbo nyateƒea eye wole nu wɔm ɖe Yesu ŋu abe nu vlo wɔla vɔ̃ɖi ene. Le esi teƒe be Petro naʋli ame maɖifɔ la ta la, etrɔ megbe de Ame si si “agbe mavɔ nyawo le” la boŋ.—Yohanes 6:68.\nNublanuinya si dzɔ ɖe Petro dzi la ɖee fia be ame si si xɔse le, si sroa Mawu ɖa la gɔ̃ hã ate ŋu akli nu adze anyi ne medzra ɖo nyuie ɖe dodokpɔwo kple tetekpɔwo ŋu o. Neva eme be nu si dzɔ ɖe Petro dzi la nanye nuxlɔ̃ame na Mawu subɔlawo katã!\nAleke Petro kple Yohanes wɔ te ŋu ge ɖe Kayafa ƒe aƒea ƒe xɔxɔnu?\nNu kae nɔ edzi yim le aƒea me esime Petro kple Yohanes nɔ xɔxɔnua?\nNu kae fiƒodenya siwo Petro gblɔ kple atam si wòka la fia?\nNufiame vevi kae le nu si dzɔ ɖe Petro dzi la me na mí?


Ðe ‘Nèse Wo Gɔmea’?—Luka 24:45 | Nusɔsrɔ̃\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Aymara Azerbaijani Azerbaijani (Cyrillic) Bengali Bicol Bislama Brazil Tokunɔgbe Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Cibemba Cinyanja Colombia Tokunɔgbe Croatian Czech Danish Drehu Dutch Efik Estonian Eŋlisi Eʋegbe Fijian Finnish Franse Garifuna Georgian German Greek Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italy Tokunɔgbe Japan Tokunɔgbe Japanese Kannada Kazakh Kikaonde Kikuyu Kiluba Kinyarwanda Kirghiz Kiribati Kirundi Kisi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mam Marathi Mauritian Creole Maya Mazatec (Huautla) Mexico Tokunɔgbe Mixe Mizo Mongolian Moore Nahuatl (Central) Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russia Tokunɔgbe Russian Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Thai Tigrinya Tlapanec Totonac Tshiluba Tsonga Turkish Turkmen Turkmen (Cyrillic) Tuvaluan Twi Tzotzil Ukrainian Urdu Uzbek Venda Vietnamese Wallisian Waray-Waray Wayuunaiki Wolaita Xhosa Zande Zulu\n“Eʋu woƒe susu nyuie, bene woase Ŋɔŋlɔawo gɔme.”—LUKA 24:45.\nnukuwula si dɔa alɔ̃ ŋu la me?\nɖɔa ŋu la me?\nvi nudomegblẽlaa ŋu la me?\n1, 2. Aleke Yesu de dzi ƒo na eƒe nusrɔ̃lawo le gbe si gbe wofɔe ɖe tsitre?\nYESU ƒe nusrɔ̃la eve nɔ mɔ zɔm yina kɔƒe aɖe si didi tso Yerusalem gbɔ abe kilometa 11 ene. Wonɔ nu xam elabena Yesu ku, gake womenya be wofɔe ɖe tsitre o. Kasia, Yesu va tu wo hezɔ kpli wo. Azɔ “esi wòdze egɔme tso Mose kple Nyagblɔɖilawo katã dzi la, eɖe nu siwo katã ku ɖe eya ŋutɔ ŋu le Ŋɔŋlɔawo katã me la me na wo.” (Luka 24:13-15, 27) Yesu ƒe nyawo fa akɔ na wo eye woƒe dziwo lé dzo le wo me, elabena enɔ Ŋɔŋlɔawo ‘me ɖem na wo tsitotsito.’—Luka 24:32.\n2 Nusrɔ̃la eve siawo trɔ yi Yerusalem fiẽsi ma ke. Esi wokpɔ apostoloawo la, wogblɔ nu si dzɔ la na wo. Esi wole nuƒoƒo dzi la, Yesu va ɖe eɖokui fia wo katã. Apostoloawo vɔ̃ ŋutɔ eye wonɔ ɖi kem nenye be Yesu ye nye ema vavã. Nu kae Yesu wɔ tsɔ de dzi ƒo na wo? Biblia gblɔ be: “Eʋu woƒe susu nyuie, bene woase Ŋɔŋlɔawo gɔme.”—Luka 24:45.\n3. Aleke wòate ŋu adzɔe be dzi naɖe le mía ƒo le Yehowa subɔsubɔ me, gake nu kae ate ŋu ana míayi edzi anɔ dzidzɔ kpɔm?\n3 Ate ŋu adzɔ ɣeaɖewoɣi be míalé blanui vevie, abe ale si wònɔ le nusrɔ̃lawo gome ene. Togbɔ be míele geɖe wɔm le Yehowa subɔsubɔ me hã la, dzi ate ŋu aɖe le mía ƒo ne míaƒe gbeƒãɖeɖedɔa mele ku tsem o. (1 Korintotɔwo 15:58) Alo ɖewohĩ awɔ na mí be ame siwo míele Biblia srɔ̃m kplii la mele ŋgɔ yim o. Ate ŋu adzɔ be wo dometɔ aɖewo natrɔ megbe ade Yehowa gɔ̃ hã. Nu kae ana míayi edzi anɔ dzidzɔ kpɔm le míaƒe subɔsubɔdɔa me? Nu siwo akpe ɖe mía ŋu dometɔ ɖekae nye be míase Yesu ƒe kpɔɖeŋuwo gɔme nyuie. Azɔ míadzro wo dometɔ etɔ̃ me eye míakpɔ nu siwo míate ŋu asrɔ̃ tso wo me.\nNUKUWULA SI DƆA ALƆ̃\n4. Nu kae Yesu ƒe kpɔɖeŋu si ku ɖe nukuwula si dɔa alɔ̃ ŋu la fia?\n4 Mixlẽ Marko 4:26-29. Nu kae Yesu ƒe kpɔɖeŋu si ku ɖe nukuwula si dɔa alɔ̃ ŋu la fia? Nukuwulaa le tsitre ɖi na Fiaɖuƒegbeƒãɖelawo, eye nukua le tsitre ɖi na gbedeasi si míetsɔ yina na ame siwo si dzi nyui le. Nukuwulaa dɔa “alɔ̃ le zã me, eye wòfɔna le ŋkeke me,” abe ale si ko ame sia ame wɔnɛ ene. Tso esime woƒã nukua va de asi na nuŋeɣia xɔa ɣeyiɣi. Le ɣeyiɣi ma me la, “nuku la miena hetsina.” Nuku la “ŋutɔ” miena le eɖokui si vivivi. Mɔ ma ke nue ame tsina le gbɔgbɔ me le, alo tena ɖe Yehowa ŋu vivivi. Ne eyi ŋgɔ va ɖo afi si wòtso nya me le be yeasubɔ Mawu la, ‘etsea ku,’ si fia be etsɔa eƒe agbe ɖea adzɔgbe na Yehowa hexɔa nyɔnyrɔ.\nYehowa ye nana nyateƒea tsina le ame siwo si “dzi ƒe nɔnɔme nyui” le la ƒe dziwo me\n5. Nu ka tae Yesu wɔ kpɔɖeŋu si ku ɖe nukuwula si dɔa alɔ̃ la ŋu?\n5 Nu ka tae Yesu wɔ kpɔɖeŋu sia? Yesu di be míakpɔe be Yehowa ye nana nyateƒea tsina le ame siwo si “dzi ƒe nɔnɔme nyui” le la ƒe dziwo me. (Dɔwɔwɔwo 13:48; 1 Korintotɔwo 3:7) Míeƒãa nu hedea tsii, gake míate ŋu akpɔ ŋusẽ ɖe eƒe tsitsi dzi alo ado tsɔtsɔe o. Abe ale si wòle le kpɔɖeŋua me ene la, míenya ale si nukua wɔna tsinae o. Esime míele míaƒe gbe sia gbe dɔwo wɔm la, ɖewohĩ míade dzesi ale si Fiaɖuƒe ƒe kua le tsitsimee gɔ̃ hã o. Gake le ɣeyiɣi aɖe megbe la, ate ŋu ava tse ku, eye nusrɔ̃la yeyea ava wɔ ɖeka kpli mí le nuŋeŋedɔa me.—Yohanes 4:36-38.\n6. Nu kae wòle be wòanɔ nyanya na mí ku ɖe Biblia nusrɔ̃vi ƒe ŋgɔyiyi ŋu?\n6 Nu kae míate ŋu asrɔ̃ tso kpɔɖeŋu sia me? Gbã la, ele be míalɔ̃ ɖe edzi be míate ŋu akpɔ ŋusẽ ɖe ɣeyiɣi si wòaxɔ hafi Biblia nusrɔ̃vi aɖe nayi ŋgɔ le nyateƒea me la dzi o. Togbɔ be míawɔ míaƒe ŋutete katã be míakpe ɖe eŋu ahatui ɖo hã la, míaƒoe ɖe enu gbeɖe be wòaxɔ nyɔnyrɔ o. Ke boŋ, ele be míalɔ̃ ɖe edzi ɖokuibɔbɔtɔe be eya ŋutɔ koe ate ŋu atso nya me be yeatsɔ yeƒe agbe aɖe adzɔgbe na Mawu. Ne míelɔ̃ Yehowa vavã ko hafi míaƒe adzɔgbeɖeɖea adze eŋu.—Psalmo 51:14; 54:8; 110:3.\n7, 8. (a) Nu bubu kawoe míasrɔ̃ tso kpɔɖeŋu si Yesu wɔ ku ɖe nukuwula si dɔa alɔ̃ ŋu la me? Gblɔ eƒe kpɔɖeŋu. (b) Nu kae esia fia mí tso Yehowa kple Yesu ŋu?\n7 Evelia, ne míese nu si fiam kpɔɖeŋua le gɔme la, akpe ɖe mía ŋu be dzi nagaɖe le mía ƒo ne edze abe míaƒe nufiafiadɔa mele ku tsem ene o. Ele be míagbɔ dzi ɖi. (Yakobo 5:7, 8) Ne míewɔ míaƒe ŋutete katã be míakpe ɖe nusrɔ̃via ŋu, gake nyateƒea mele tsitsim le eƒe dzi me o la, ema mefia be míenye nufiala nyuiwo o. Ame si abɔbɔ eɖokui ahalɔ̃ awɔ tɔtrɔwo la ƒe dzi me koe Yehowa nana nyateƒea ƒe kua tsina le. (Mateo 13:23) Eya ta menye ame agbɔsɔsɔ si ŋu míekpe ɖo woxɔ nyɔnyrɔ lae afia be míekpɔ dzidzedze le míaƒe subɔsubɔdɔa me o. Le nyateƒe me la, le Yehowa gbɔ la, menye ale si amewo wɔa nu ɖe míaƒe nufiafia ŋue ɖenɛ fiana be míekpɔ dzidzedze o. Ke boŋ míaƒe veviedodonu nuteƒewɔwɔtɔe ŋue wòdea asixɔxɔe.—Mixlẽ Luka 10:17-20; 1 Korintotɔwo 3:8.\nLe Yehowa gbɔ la, menye ale si amewo wɔa nu ɖe míaƒe nufiafia ŋue ɖenɛ fiana be míekpɔ dzidzedze o\n8 Etɔ̃lia, menye ɣesiaɣie míate ŋu anya tɔtrɔ siwo wɔm ame aɖe le le eƒe dzi me o. Le kpɔɖeŋu me, atsu kple asi aɖe siwo dutanyanyuigblɔla aɖe nɔ nu srɔ̃m kplii la gblɔ nɛ be yewodi be yewoazu gbeƒãɖela maxɔnyɔnyrɔwo. Egblɔ na wo be ele be woadzudzɔ atamanono gbɔ. Esi wogblɔ na dutanyanyuigblɔlaa be yewodzudzɔ atamanono ɣleti aɖewoe nye ema la, ewɔ nuku nɛ ŋutɔ. Atsu kple asia kpɔe dze sii be ne yewono atama le adzame gɔ̃ hã la, Yehowa, si lé fu alakpanuwɔwɔ la, akpɔ yewo. Eya ta wotso nya me ale: yewoano atama le dutanyanyuigblɔlaa ŋkume loo, alo yewoadzudzɔ enono keŋkeŋ. Togbɔ be dutanyanyuigblɔlaa menya tɔtrɔ gã si atsu kple asi sia wɔ o hã la, woƒe lɔlɔ̃ na Yehowa si nɔ tsitsim la kpe ɖe wo ŋu wowɔ nu si sɔ.\n9. Nu kae kpɔɖeŋu si ku ɖe ɖɔa ŋu la fia?\n9 Mixlẽ Mateo 13:47-50. Nu kae Yesu ƒe kpɔɖeŋu si ku ɖe ɖɔa ŋu la fia? Yesu gblɔ be gbeƒãɖeɖe Fiaɖuƒegbedeasia le abe ɖɔ gã aɖe si woɖi ɖe ƒu me ene. Abe ale si ko ɖɔ gã ɖea “tɔmelã ɖe sia ɖe ƒomevi” ene la, míaƒe gbeƒãɖeɖedɔa hã hea ame ƒomevi vovovo miliɔn geɖe vanɛ. (Yesaya 60:5) Ame gbogbo siwo vaa míaƒe takpekpewo kple Ŋkuɖodzia ƒe sia ƒe la ɖo kpe esia dzi. Ame siawo dometɔ aɖewo le abe tɔmelã “nyuiawo” ene, eye wova nyea Kristo hamea me tɔwo. Ame bubuwo hã le abe tɔmelã “manyomanyoawo” ene, eye Yehowa mexɔa wo o.\nNe èxlẽ Mateo 13:47-50 vɔ la . . .\n10. Nu ka tae Yesu wɔ kpɔɖeŋu si ku ɖe ɖɔa ŋu?\n10 Nu ka tae Yesu wɔ kpɔɖeŋu sia? Tɔmelãwo me tiatia le kpɔɖeŋu sia me meku ɖe ʋɔnudɔdrɔ̃ mamlɛtɔ si le ŋgɔ gbɔna le xaxa gã la me ŋu o. Ke boŋ, efia nane si adzɔ le nuɖoanyi sia ƒe ŋkeke mamlɛawo me. Yesu ɖee fia be menye ame sia ame si kpɔ dzidzɔ ɖe Fiaɖuƒegbedeasia ŋu lae adi be yeava zu Yehowa subɔla o. Ame siwo de míaƒe kpekpeawo kple ame siwo míesrɔ̃ Biblia kplii la dometɔ geɖe medi be yewoatsɔ yewoƒe agbe aɖe adzɔgbe na Yehowa o. (1 Fiawo 18:21) Wo dometɔ aɖewo dzudzɔ kpekpeawo dede gɔ̃ hã. Sɔhɛ aɖewo siwo dzilawo nye Kristotɔwo la he wo le nyateƒea me, ke hã woawo ŋutɔwo mesrɔ̃ ale si woalɔ̃ Yehowae o. Yesu te gbe ɖe edzi be ele be mía dometɔ ɖe sia ɖe natso nya me na eɖokui. Ne míewɔ nyametsotso nyuitɔ la, Yehowa abu mí be míenye yeƒe ‘nu vevitɔwo,’ alo ame siwo ŋu yekpɔ ŋudzedze ɖo.—Xagai 2:7.\n. . . kpɔ ale si wòle eme vam egbea ƒe kpɔɖeŋu aɖe ɖa\n11, 12. (a) Aleke kpɔɖeŋu si ku ɖe ɖɔa ŋu aɖe vi na mí? (b) Nu kae esia fia mí tso Yehowa kple Yesu ŋu?\n11 Aleke kpɔɖeŋu si ku ɖe ɖɔa ŋu aɖe vi na mí? Nufiame si le kpɔɖeŋu sia me gɔme sese akpe ɖe mía ŋu be míagalé blanui alo dzi naɖe le mía ƒo ne míaƒe Biblia nusrɔ̃vi alo mía viwo dometɔ aɖe medi be yeasubɔ Yehowa o. Anɔ eme be míewɔ míaƒe ŋutete ɖe sia ɖe be míakpe ɖe wo ŋu hafi. Ame mezua Yehowa xɔlɔ̃ kokoko le esi wòlɔ̃ wosrɔ̃ Biblia kplii alo esi wohee le nyateƒea me ta o. Ne mele didim be yeabɔbɔ ɖe Yehowa ƒe se te o la, mate ŋu anye Mawu subɔlawo dometɔ ɖeka o.\nAme siwo nyateƒea do dzidzɔ na la dometɔ aɖewo ava Yehowa ƒe akpa dzi (Kpɔ memama 9-12)\n12 Ðe esia fia be womaɖe mɔ na ame siwo dzo le nyateƒea me la be woagatrɔ ava hamea me gbeɖe oa? Alo ɖe wòfia be mɔkpɔkpɔ aɖeke meli na ame si metsɔ eƒe agbe ɖe adzɔgbe na Yehowa haɖe o la oa? Ao, mɔnukpɔkpɔ li be woava zu Yehowa xɔlɔ̃wo hafi xaxa gã la nadze egɔme. Yehowa le wo yɔm be: “Mitrɔ ɖe ŋunye, ekema nye hã matrɔ ɖe mia ŋu.” (Maleaxi 3:7) Esia dze kɔtɛ le Yesu ƒe kpɔɖeŋu si ku ɖe vi nudomegblẽlaa ŋu la me.—Mixlẽ Luka 15:11-32.\n13. Nu kae kpɔɖeŋu si ku ɖe vi nudomegblẽlaa ŋu la fia?\n13 Nu kae Yesu ƒe kpɔɖeŋu si ku ɖe vi nudomegblẽlaa ŋu la fia? Le kpɔɖeŋua me la, vifofo si ƒe dɔme trɔ ɖe via ŋu la tsi tre ɖi na Yehowa, mía Fofo lɔ̃ame si le dziƒo la. Via si gblẽ eƒe domenyinu xɔasia dome la le tsitre ɖi na ame siwo dzona le Kristo hamea me. Wova zua Satana ƒe xexea, si wotsɔ sɔ kple “dukɔ didi” aɖe la me tɔwo, elabena wote ɖa xaa tso Yehowa gbɔ. (Efesotɔwo 4:18; Kolosetɔwo 1:21) Emegbe ame siawo dometɔ aɖewo va dea dzesii be yewoda vo gã aɖe ɖe Yehowa ŋu, eye wogatrɔna vaa egbɔ. Esia bia agbagbadzedze, gake esi wobɔbɔa wo ɖokui eye wosea veve ɖe nu si wowɔ ŋu ta la, Yehowa tsɔnɛ kea wo eye wòxɔa wo alɔ evee.—Yesaya 44:22; 1 Petro 2:25.\nYehowa di vevie be ame siwo gbe ye la nagatrɔ ava ye gbɔ\n14. Nu ka tae Yesu wɔ kpɔɖeŋu si ku ɖe vi nudomegblẽlaa ŋu?\n14 Nu ka tae Yesu wɔ kpɔɖeŋu sia? Yesu nɔ eɖem fia be Yehowa di vevie be ame siwo gbe ye la nagatrɔ ava ye gbɔ. Vifofo si le kpɔɖeŋua me la yi edzi nɔ mɔ kpɔm vevie be ye via atrɔ agbɔ. Esi wòkpɔ via wòle “mɔ dzi gbɔna ɖaa” la, eƒu du yi ɖakpee. Vifofo la di be ye via nanyae be yexɔe atuu. Ele be kpɔɖeŋu sia naʋã ame siwo dzo le nyateƒea me la be woatrɔ ava Yehowa gbɔ enumake. Ðewohĩ wo kple Yehowa dome ƒomedodoa me megasẽ o, woate ŋu anɔ ŋu kpem, eye tɔtrɔ gbɔ ate ŋu asesẽ na wo, gake nu nyuiwo ado tso woƒe agbagbadzedzea me! Ne wotrɔ gbɔ la, Yehowa, Yesu kple mawudɔlawo akpɔ dzidzɔ ŋutɔ.—Luka 15:7.\n15, 16. (a) Nu kawoe míesrɔ̃ tso kpɔɖeŋu si Yesu wɔ ku ɖe vi nudomegblẽlaa ŋu me? Gblɔ eƒe kpɔɖeŋuwo. (b) Nu kae esia fia mí tso Yehowa kple Yesu ŋu?\n15 Aleke kpɔɖeŋu si ku ɖe vi nudomegblẽlaa ŋu aɖe vi na mí? Ele be míasrɔ̃ Yehowa ƒe lɔlɔ̃ ƒe kpɔɖeŋua. Ne ame aɖe gatrɔ va hamea me la, mele be míawɔ “nu dzɔdzɔe vivivo” ahagbe exɔxɔ atuu o. Esia agblẽ nu le mía kple Yehowa dome ƒomedodoa ŋu. (Nyagblɔla 7:16) Nu bubu si míate ŋu asrɔ̃ tso emee nye be míabu ame si dzo le hamea me la be enye “alẽ búbu” si agate ŋu atrɔ agbɔ. (Psalmo 119:176) Eye ne míeke ɖe ame aɖe si dzo le hamea me ŋu la, ɖe míawɔ nu si míate ŋui akpe ɖe eŋu be wòatrɔ agbɔa? Ðe míana hamemetsitsiwo nanya enumake ale be woate ŋu akpe ɖe amea ŋua? Ne míese nufiame si le Yesu ƒe kpɔɖeŋua me gɔme vavã la, míawɔe nenema.\n“Yehowa ƒe habɔbɔa me nɔnɔ nye mɔnukpɔkpɔ si ɖeke mesɔ kplii o!”\n16 Ame siwo trɔ gbɔ la daa akpe ɖe Yehowa ƒe nublanuikpɔkpɔ kple lɔlɔ̃ kpakple kpekpeɖeŋu si hamea me tɔwo nana la ta ŋutɔ. Nɔviŋutsu aɖe si woɖe le haa me ƒe 25 la gblɔ be: “Dzidzɔ si kpɔm mele tso esime wogbugbɔ xɔm la le dzidzim ɖe edzi, le esi Yehowa na mele ‘dzidzemeɣiwo’ kpɔm ta. (Dɔwɔwɔwo 3:19) Nɔviawo katã lɔ̃m eye wodea dzi ƒo nam! Gbɔgbɔmeƒome nyui aɖe mee mele fifia.” Nɔvinyɔnu sɔhɛ aɖe si trɔ va hamea me ƒe atɔ̃ megbe la gblɔ be: “Ale si gbegbe hamea ɖe lɔlɔ̃ si ŋu Yesu ƒo nu tsoe fiam la mele gbɔgblɔ me o. Yehowa ƒe habɔbɔa me nɔnɔ nye mɔnukpɔkpɔ si ɖeke mesɔ kplii o!”\n17, 18. (a) Nu kawoe míesrɔ̃ tso kpɔɖeŋu etɔ̃ siawo me? (b) Nu kae míeɖoe kplikpaa be míawɔ?\n17 Nu kawoe míesrɔ̃ tso kpɔɖeŋu etɔ̃ siawo me? Gbã la, ele be míalɔ̃ ɖe edzi be míate ŋu ado tsɔtsɔe Biblia nusrɔ̃vi ƒe ŋgɔyiyi le nyateƒea me o. Míegblẽa ema ɖe Yehowa si me. Evelia, mele be míakpɔ mɔ be ame siwo katã de ha kpli mí alo míesrɔ̃ Biblia kplii la nasubɔ Yehowa o. Mlɔeba la, togbɔ be ame aɖewo agbe Yehowa hã la, míayi edzi anɔ mɔ kpɔm be woatrɔ ava gbe ɖeka. Ne wotrɔ gbɔ la, mina míaxɔ wo atuu abe ale si Yehowa hã lɔ̃ wo hexɔa woe ene.\n18 Neva eme be mía dometɔ ɖe sia ɖe nayi edzi adi sidzedze, gɔmesese kple nunya. Ne èle kpɔɖeŋu siwo Yesu wɔ me dzrom la, bia ɖokuiwò be: ‘Nu kae kpɔɖeŋu sia fia? Nu ka tae woŋlɔe ɖe Biblia me ɖo? Aleke mate ŋu atsɔ nufiame siwo le wo me awɔ dɔe? Nu kae wofiam tso Yehowa kple Yesu ŋu?’ Ne míewɔ esia la, ke míele eɖem fia be míese Yesu ƒe nyawo gɔme nyuie.\nBe míase Yesu ƒe kpɔɖeŋuawo gɔme fia be míadze agbagba anya nu si wo dometɔ ɖe sia ɖe fia, míade ŋugble le nufiame siwo le wo me ŋu, eye míadi mɔ siwo dzi míato atsɔ wo awɔ dɔe le míaƒe agbe me